qundao/data-zh-poetry huggingface dataset:
硕士约过舍久俟不至余将渡江留书与之成六十六韵
作者：姚鼐
朝代：清
体裁：古风

敦牂岁三月，桃李群飞花。东望钟阜云，风帆待江涯。欲发不能决，挢首背负髽。吾堂子昔登，寒梅照檐牙。子去岁几何，三见青草芽。俄闻子将来，笑口成喎斜。望子翔雁初，祓稧今鸣笳。敝庐长掩阖，不闻扣马檛。岂以积雨多，㰚舍限泥涂。抑或恋厕牏，日侍欣清嘉。戒徒久易期，卒未成巾车。吾行不可留，子来日犹赊。閒阔终不逢，顾念深咨嗟。闻子官舍中，弦管谢呕呀。夜诵或鸣鸡，昼披逮昏鸦。裁为五色文，烂若开䢅霞。元年求孝廉，诏纸颁南衙。郡举尚遗贤，有才为兔罝。孑孑处士中，灿灿金居沙。射宫万辟易，一矢行拔靫。我老又多疾，析若枯苍葭。兀尔默终日，短榻支僧跏。食案废脱作，毛羽哀刳�。嘤闻求友声，一一皆频伽。唯有文字习，痒不禁搔爬。仰惟圣有作，岂以文矜夸。奇丽光至今，乃逾初日茄。其中矩矱存，已足范奇邪。后贤但有述，敢拟作者姱。譬若镂之而，画绘鸟兽蛇。巧工弃常度，拙工艺反加。一失外形体，岂复中精华。在昔明中叶，才杰蹈高遐。比拟诚太过，未失诗人葩。蒙叟好异论，舌端骋镆铘。抑人为已名，所恶成创痂。众士遭丰沛，皎月沦昏蟆。我朝王新城，稍辨造汉槎。才力未极闳，要足裁淫哇。岂意群儿愚，乃敢横疵瑕。我观士腹中，一俗乃症瘕。束书都不观，恣口如闹蛙。公安及竟陵，齿冷诚非佳。古今一邱貉，讵可为择差。所贵士卓识，不受众纷挐。朗然秉独鉴，岂必蓬生麻。我虽辨正涂，才弱非骐骅。愿子因吾说，巨若瓞引瓜。吾舍倚龙眠，青岚压闉阇。中有太傅坟，昔是公麟家。子来我虽去，风景犹可誇。试停行道骖，拄策探㟏岈。诵我前日诗，酌彼新焙茶。清啸发岩中，大胜谐筝琶。吾曩游南昌，钜邑观闳奢。显庆帝子阁，西山明列娃。去之四十年，题字行涎蜗。子家有旧园，吾迹荒蔓遮。子往定忆吾，北望天垂霞。吾非山斗伦，不诋排释迦。颇与同好奇，结友宜仝叉。秀句成见寄，岂不珍朋蚆。日月两驰轮，形骇一栖苴。何暇竞一世，口大身如椰。卮言聊一放，闭口终毗耶。耿耿遗子志，母嫌吾道洿。
祝芷塘同年惠书并以新刻诗集见寄复谢
作者：姚鼐
朝代：清
体裁：七言律诗

浩荡君才江汉浮，鱼龙沙石尽从流。岂徒小我吞如芥，更使前贤放一头。集凤文章遗旧省，垂虹烟水澹新秋。图书跌宕应忘老，莫为悲伤岁月愁。
祝芷塘编脩接叶亭图
作者：姚鼐
朝代：清
体裁：七言律诗

人为碧海神山侣，亭傍丛花丑石安。异世定怀风景好，此生得倚玉枝难。衣冠前辈名相继，琴奕中宵兴未阑。昨日移居已陈迹，就君时索画图看。
祝袁简斋八十寿时方送小郎就婚湖州·其一
作者：姚鼐
朝代：清
体裁：七言律诗

春风鸠杖挈佳儿，枣栗盛笄共寿卮。乐事天教今世独，才名人作昔贤疑。分司且逊休官早，柱史从留食乳迟。会见小仓编后集，较多盈万渭南诗。
祝袁简斋八十寿时方送小郎就婚湖州·其二
作者：姚鼐
朝代：清
体裁：七言律诗

先生筑馆冶城隈，坛坫争趋末座来。司马从官尝雨立，元戎小队及花开。后堂弟子闻歌管，西邸英王致酒杯。此日寿登谁不庆，早询安否遍中台。
祝袁简斋八十寿时方送小郎就婚湖州重游隐仙庵并诣古林律院承诸君和仆去岁诗韵见示因复继和三云通守四十矣前见其貌似年少因以入诗今知其误故复以诗解之·其一
作者：姚鼐
朝代：清
体裁：七言律诗

残花犹未堕蒿莱，拄杖浓阴踏径苔。鱼鸟都于吾辈惯，江山转忆昔人来。观空应叩铺金地，遣累频斟酿玉醅。归把清诗慰岑寂，一庭繁雨缀青梅。
祫祭前一日斋宿官舍怀左一青时闻其罢官始还
作者：姚鼐
朝代：清
体裁：七言律诗

少年尚恋鸡豚会，将老宁追鸿鹄翔。风阁声摇情历乱，春山云接梦飞扬。君归白首无馀事，江照青天送一航。镫火弟兄相见热，正余寒夜倒衣裳。
离思
作者：姚鼐
朝代：清

画角一声江郭，布帆几叠风亭。前日故人千里，倚楼依旧山青。
秋室漫咏
作者：姚鼐
朝代：清
体裁：五言律诗

积痾谢书册，人事亦无关。旷尔一室内，秋声动远山。廊依风叶转，砌绕露花斑。客至希言说，依依久坐还。
秋斋有述
作者：姚鼐
朝代：清
体裁：古风

雨歇朝暾时，风来廪秋候。楼上倚层轩，城端见重岫。楚树远连空，江云澹横昼。芳桂已繁英，丛兰犹一秀。幽居谢物喧，孤赏欣良觏。幸无好爵縻，终却多文富。渊乎象帝先，旷矣发吾覆。宁执近名心，翻求百年后。
秋月如圭
作者：姚鼐
朝代：清
体裁：五言排律

凉夜影悠悠，澄辉照绮楼。轮欹非似璧，弦上异如钩。角引金波转，棱分碧落秋。蚌胎圆未满，蟾魄澹仍留。露白垂珠琲，天青削玉球。荐圭清质贵，先映禦阶头。
秋至
作者：姚鼐
朝代：清
体裁：七言绝句

积雨晴时风满襟，夕阳空院落疏阴。暑过秋至关谁事，付与寒蝉树上吟。
秋露如珠
作者：姚鼐
朝代：清
体裁：五言排律

何物当凉夜，晶明点素秋。白云零露降，碧草散珠浮。浦讶鲛人泣，皋疑汉女游。悬林纷似琲，垂地忽成旒。雾里圆相照，风前澹不流。圣朝调玉烛，万宝缀枝头。
秦宫辞·其一
作者：姚鼐
朝代：清
体裁：七言绝句

挟瑟佳人载辇行，渭南秋月绮罗情。秦皇爱听邯郸曲，不及丛台夜宴声。
秦宫辞·其二
作者：姚鼐
朝代：清
体裁：七言绝句

露下梧桐坠井栏，满宫明月见君难。传闻博浪霓旌过，磁石宫门闭夜寒。
秦帝卷衣曲
作者：姚鼐
朝代：清
体裁：古风

池水生青蒲，枝叶自相扶。水绿平如故，池上蒲成树。秦关百二氐王才，麾剑风云万里来。图籍河西收四郡，旌旗邺下宴三台。燕姬赵女颜如玉，辇入殽函贮金屋。阁道春游度渭南，珠帘暮卷临澧曲。贵主还留钜鹿名，小腰绝爱鲜卑束。去国婵娟意可怜，新恩慰藉情难足。别有春风飘绮罗，华镫斗帐夜烟和。君王欲卷衣裳赠，一片流云柰晓何。雄略英姿冠当代，指麾旦夕收江外。戎国分居大荔城，降夷尽保长榆塞。大度何尝愧帝王，骄心岂免成伤败。卷衣空忆可怜宵，月底花枝烟柳条。婕好从招秦苑雁，侍中曾插汉宫貂。锦袍再赐无颜色，笑杀河东金步摇。当年力战壶关辟，雀来燕室诚何益。女戎亡国志先荒，那系南朝谢安石。千秋编简载功名，一朝富贵埋荆棘。青蒲零落水东流，不见霓旌下枋头。碧云散尽梧桐影，太息阿房几度秋。
穹窿山真一观
作者：姚鼐
朝代：清
体裁：七言律诗

山前雨歇日初升，盘道穿松出雾登。匝地湖光连海曲，垂天云影落吴兴。遥遥上古思蝉蜕，澹澹秋空纵鸟凭。周览便辞高阁下，几时重宿看神灯。
章华国课子图
作者：姚鼐
朝代：清
体裁：古风

君居西郊我城里，同饮桐溪一溪水。我行京国百不欢，惟见乡闾来辄喜。值君新著陇西绩，收缚穷奸才折箠。侍中赞引入金门，天子书名留玉几。出同镫火倍欣然，行异关河良久矣。室家劳问到髫羁，岁月峥嵘看发齿。一经君已胜籯金，四十余才射蓬矢。根柯羡说长豫章，图画更教看騄駬。失笑天吴紫凤閒，那免任童蒋翁耻。君行努力快清时，身活千人家必起。却赋徐乡有二雏，所愧衰迟如子美。
竹林寺怀王禹卿
作者：姚鼐
朝代：清

盘磴上香台，双峰倚槛开。江流天影尽，海气地阴来。左右皆松响，萧条独客回。他时君到此，空复忆徘徊。
竹林寺怀王禹卿·其一
作者：姚鼐
朝代：清
体裁：五言律诗

盘磴上香台，双峰倚槛开。江流天影尽，海气地阴来。左右皆松响，萧条独客回。他时君到此，空复忆裴褢。
竹林寺怀王禹卿·其二
作者：姚鼐
朝代：清
体裁：五言律诗

竹林层槛阁，江水照晴空。杖策来招隐，岩松与涧风。鸟声含雨细，樵径隔云通。便恐鸣泉曲，弹琴值戴公。
答孙补山中丞过港口万年庵见怀二首·其一
作者：姚鼐
朝代：清
体裁：七言律诗

岭峤频褰问俗帷，流歈夹道拥蛮夷。建牙巨海重云上，弭节千山落日时。明月珠崖盈近岸，祥飙神庙送归旗。县闻诸管环相慰，久识中朝吴隐之。
答孙补山中丞过港口万年庵见怀二首·其二
作者：姚鼐
朝代：清
体裁：七言律诗

湘东松竹带邮亭，十五年前两使星。鸿翼久回春水白，隼旟重向越山青。僧堂吟就兴遥梦，麟阁图成失壮形。我欲更除三宿恋，就公新治乞坛经。
答客
作者：姚鼐
朝代：清
体裁：七言律诗

凤城恩近贲新除，鸿渐都升省阁居。楚国多闻推左史，汉臣清望动中书。春深文宴盈金谷，日宴儒林论石渠。盛世弹冠诚欲往，秖怜衰发不胜梳。
答客
作者：姚鼐
朝代：清
体裁：七言绝句

藜藿粗营便闭关，几看荣谢隔溪山。淹留正尔因衰病，敢笑何公去复还。
答朱石君中丞次韵
作者：姚鼐
朝代：清
体裁：七言律诗

衰年薝卜甫闻香，那得全将六用藏。纵有随之推老马，其如后者未鞭羊。使君膏物真时雨，故侣零柯怨早霜。不贵蕊珠传不死，谅公宇定自天光。
答王生
作者：姚鼐
朝代：清
体裁：古风

古人矌不见，生世恻怆多。幸逢贤哲知，交臂倏已过。乡耋盛文行，孟韩绍同科。四海士仰流，踵门肩相摩。嗟余生晚矣，始冠贽庭阿。继见曾几时，奄复从虞歌。所承得线霤，洪流逝江河。况复久遗忘，髟领垂衰皤。犹欲抱残缺，为昔扬其波。岂不愧謏闻，稍足异传讹。顾恨学非优，身名一么么。时髦策远骛，高闳冠峨峨。孰干薮泽下，而为焦朋罗。坐是卧蓬衡，缄闭如螷蠃。邈隔后来贤，朱墨方研磨。写述恐弗遂，毕世埋薠莎。独君不见鄙，每顾问无他。投卷逾束帛，陈藉璋圭瑳。见誉配懿古，愧汗生颜酡。岂君择取舍，有愿正邪颇。眷玆牛下铎，尚俾雅乐和。广地孰无材，利欲为之劘。尘霿苟不兴，万里曜羲娥。士为千章林，毋为附施萝。寒风发江浔，危叶陨庭柯。一觞向风月，愿得相婆娑。念子百里外，弁影篝镫俄。闾井岁苦饥，并日尘生�。饥喉出金石，植道为嘉禾。报诗恧言耄，嘉贶将奈何。
简斋年七十五腹疾累月自忧不救邀作豫挽诗·其一
作者：姚鼐
朝代：清
体裁：七言绝句

龙飞四载一词臣，吟啸江山五十春。莫怪尊前为了语，当年同辈久无人。
简斋年七十五腹疾累月自忧不救邀作豫挽诗·其三
作者：姚鼐
朝代：清
体裁：七言绝句

宫阙前朝迹惘然，随园花竹独清妍。故墟凭吊终难免，且愿从游更数年。
简斋年七十五腹疾累月自忧不救邀作豫挽诗·其二
作者：姚鼐
朝代：清
体裁：七言绝句

一代文章作满家，争求珠玉散天涯。替人未得公须住，天上宁无蔡少霞。
简斋年七十五腹疾累月自忧不救邀作豫挽诗·其四
作者：姚鼐
朝代：清
体裁：七言绝句

气聚升为五色霓，倏然散与太虚齐。海山兜率犹黏著，那更投生向玉溪。
篆秋草堂歌赠钱献之
作者：姚鼐
朝代：清
体裁：古风

古文遭秦烧不存，当时丞相篆独尊。登山刻石作融匾，颇取茂美异本根。呜呼秦人尚刻盭，自玆书亦含秋气。鲁壁再传蝌斗书，相传竟断卫伯儒。世竞草隶篆益疏，卓哉阳冰导二徐。破碎都无保氏义，瑰奇独继秦人模。钱君晚出江海陬，学篆欲溯轩黄初。草堂多秋怀，用意亦何孤。岂但用意孤，笔力不世出。金坛王侍郎，先朝篆第一。濡毫未免先著漆，布置虽均生气失。钱君写篆不择笔，冥合豪釐未尝溢。乃知天巧工中微，不似粗工常缚律。君家詹事今古人，君与学古情益亲。詹事登朝三十年，大儒师保居虎门。尝见所作篆亦如，儒者端拱齐韠绅。况君年纪未三十，老生相逢低首立。家学益承安可及，明廷待君虽未入。经术终当佐天子，挟筴那能归下邑。长安二月春风来，草青欲出花未开。江湖梦远春水白，篆秋草堂安在哉。门多问字扬雄客，声振群公贾谊才。盛名虽好戒多取，千古当推殊俗怀。我今废学苦多忘，愿就咨君日百回。他日张纮隔吴下，苦将名篆忆裴褢。
米友仁楚江风雨图卷
作者：姚鼐
朝代：清
体裁：古风

万山欲驾云飞去，风雨江声挟东注。波翻雨横客登楼，天地浑茫不知处。藤厓高下县太阴，霾雾冥濛露江树。飒飒风漂劲柯动，急雨小停江浪涌。低昂岛溆数舟行，寂寞鱼龙暮天恐。楚江晴甸亦苍茫，况值萧条风雨凉。山鬼含睇帝子怨，海洲忽近吴天荒。破墨氤氲载元气，胸前突出山川势。不须惨淡拟形模，元是分明出层次。君不见阿章早许元晖继，《楚山》已进先皇秘。此图卷末复题诗，南朝又见颠翁字。父子峥嵘书画学，江山慨叹迁移事。五百年来江自流，江城余亦澹淹留。借来宝墨流虹卷，且慰无憀风雨秋。
米友仁楚江风雨图卷
作者：姚鼐
朝代：清

万山欲驾云飞去，风雨江声挟东注。波翻雨横客登楼，天地浑茫不知处。藤厓高下县太阴，霾雾冥濛露江树。飒飒风漂劲柯动，急雨小停江浪涌。低昂岛溆数舟行，寂寞鱼龙暮天恐。楚江晴甸亦苍茫，况值萧条风雨凉。山鬼含睇帝子怨，海洲忽近吴天荒。破墨氤氲载元气，胸前突出山川势。不须惨淡拟形模，元是分明出层次。君不见阿章早许元晖继，楚山已进先皇秘。此图卷末复题诗，南朝又见颠翁字。父子峥嵘书画学，江山慨叹迁移事。五百年来江自流，江城余亦澹淹留。借来宝墨流虹卷，且慰无憀风雨秋。
紫藤花下醉歌用竹垞原韵
作者：姚鼐
朝代：清

紫藤书屋古椽橑。紫藤春花复秋槁。紫藤架底读书人，吟魂冢闭萦青草。过从饮酒雕龙客，百岁风镫迹都扫。由来历世犹驹隙，安得长生服龟脑。况余本性杞柳直，戕贼弯回成栲栳。朝走黄沙暮归坐，便觉明镫贤昼杲。今日携行差快意，佳士花阴共怀抱。虬龙两干拿空立，璎珞万条垂地倒。晚春蜂蝶惜来迟，夕照尊罍归厌早。赏花京洛稀常遇，吹鬓东风易先老。承恩自昔如竹垞，抵巘一旦辞琼岛。男儿恨不早归去，脱粟可餐衣布祅。鄙人欲作鸡栖桀，多士自欣鱼在藻。乘舸春水向江湖，回首花前几人好。
紫藤花下醉歌用竹垞原韵
作者：姚鼐
朝代：清
体裁：古风

紫藤书屋古椽橑，紫藤春花复秋槁。紫藤架底著书人，吟魂冢闭萦青草。过从饮酒雕龙客，百岁风镫迹都埽。由来历世犹驹隙，安得长生服龟脑。况余本性�柳直，戕贼弯回成栲栳。朝走黄尘暮归坐，便觉明镫贤昼杲。今日携行差快意，佳士花阴共怀抱。虬龙两干拿空立，璎珞万条垂地倒。晚春蜂蝶惜来迟，夕照尊罍归厌早。赏花京洛稀常遇，吹鬓东风易先老。承恩自昔如竹垞，抵巇一旦辞琼岛。男儿恨不早归去，脱粟可餐衣布袄。鄙人欲作鸡栖桀，多士自欣鱼在藻。乘舸春水向江湖，回首花前几人好。
红绽雨肥梅
作者：姚鼐
朝代：清
体裁：五言排律

五月零梅雨，凄迷小院中。方看千树绿，忽讶数枝红。硕大浆应足，匀圆气太充。叶边明点缀，颗上罅玲珑。得润香痕吐，迎阳霁色融。湿阴前日重，干种异时功。低亚湘帘影，频摇曲槛风。长卿最消渴，试赋上林丛。
细雨
作者：姚鼐
朝代：清
体裁：七言绝句

细雨馀春尚薄寒，绿窗风定蕙香残。七年同种阶前树，独坐花开掩泪看。
罗两峰鬼趣图
作者：姚鼐
朝代：清
体裁：古风

形役此劳生，束缚日来往。谓当返其真，六气同一广。如何释委形，转受拘物象。匹若脱茧蛾，翻飞挂蛛网。君看隙外光，穿落窗中壤。或方或椭圜，横斜直曲枉。游光倏忽暝，玆形究安放。万象不可穷，颠倒由一想。幻作三途业，何异景罔两。画师如说法，染笔兴幽怆。变状悉呈露，目睹非髴髣。观象转得空，智者一反掌。天人阿修罗，一一超无上。稽首证导师，玆义实非誷。
翁学士苏米斋
作者：姚鼐
朝代：清
体裁：五言律诗

宋贤遗故迹，乃在岭南山。海上流云气，冥濛石壁閒。披榛逢节使，摹石载舟还。远兴高斋对，犹令客动颜。
翠微亭
作者：姚鼐
朝代：清

兰若门中山径清，攀跻几折与云平。排空叠嶂穿城入，铺地横江隔树明。天运九秋如有怨，人思万古到无生。奇文腐草要同尽，何用登高作赋名。
自咏
作者：姚鼐
朝代：清
体裁：七言律诗

群贤鼓舞赴明廷，陋巷无车户久扃。已作元龙床下士，每书子玉座旁铭。故交四海多衰白，何事千秋托汗青。风雪绕窗镫火暗，更披朱墨读遗经。
自嘲
作者：姚鼐
朝代：清
体裁：七言律诗

冬烘老子木棉裘，苜蓿盘边与古谋。曳踵车轮良病缓，拄颐剑首正嫌修。虽雠《七略》无藜火，未證三幡愧苾刍。儒佛两家无著处，祇将黄发迈时流。
自海峰先生丧十馀年鼐不至枞阳今年自江宁循江西上过其故居不胜追怆乃作二诗·其二
作者：姚鼐
朝代：清
体裁：七言律诗

枞阳山市枕江濆，何陋廛阛只为君。此日羊昙重下泪，百年端木永离群。霜风激激团亭水，天日昏昏大泽云。正是平生停棹地，招魂当复细论文。
舟中望板子矶以南山势甚奇因题长句
作者：姚鼐
朝代：清
体裁：古风

黄山天半卅六峰，包含云海蟠奇松。忽乘风雾走江岸，横入江心如卧龙。风清雾霁水摇碧，远见初日穿玲珑。烟鬟俯仰久未定，玉圭角立谁为宗。十年前再入春谷，每下篮舆支短筇。枫丹照眼秋锦乱，茶香薰鼻春焙浓。山中犹未识山好，正坐一障藏千重。轻舠兀坐忽昂首，有似故人天际逢。凋零绿鬓尘埃后，借问青山好忆侬。
舟中漫兴
作者：姚鼐
朝代：清
体裁：古风

终朝风有常，百里溪多曲。屡使帆起落，一若路来复。春气澹多阴，四顾垂连绿。草径人独行，田家麦并熟。属此旅与居，同寄光阴速。遇物皆可欣，乘化孰非足。暧倚舡窗清，展册呼儿读。
舣旧县
作者：姚鼐
朝代：清
体裁：古风

清江静无风，晓岸初上日。高下云影合，远近山青出。连舫缆尽解，孤舟饭未毕。觕涉齐物旨，旷慕养生术。逐事偶在途，澹怀犹一室。复此对清远，未应嫌迟疾。顾与渔父言，仰送飞鸟逸。又㲹沧波东，聊作前游述。
良医行赠泾阳张孝廉
作者：姚鼐
朝代：清
体裁：古风

自古良医多出秦，孝廉晚出当其伦。授受无从古术绝，山川灵异能通神。一战燕山屈群士，殿侧裁文奏天子。谓知弓冶继家声，孰料刀圭起人死。江山地有金陵壮，万室曾城压江上。乃翁强项困为宰，令子活人譬良相。经营智出非禁方，痛瘝情切方无恙。老夫卧病常兼旬，赖子每过情愈亲。已信发蓍遄有喜，况闻快论伛可伸。君家孝友称义门，诏书褒使薄夫敦。乃翁行古非俗吏，馀庆那不遗后昆。帝所谐声待《韶夏》，天池奋翼须鹏鲲。地中生木象慎德，况年甫逾冠加元。术如和扁固小技，文高潘陆犹无论。巀辥终南气未已，当今相国诚贤矣。安知人无迈古才，更与成周闳散比。老夫未死得君医，拭目人閒有见时。愿子勉学致其大，一世膏肓皆可治。
花朝雪集覃溪学士家归作此诗
作者：姚鼐
朝代：清
体裁：古风

京师信人海，时时遇贤哲。事会一聚之，倏复�车辙。出动千百里，入乃限禁闼。远近虽则殊，容仪皆邈绝。独玆五六人，有职幸非热。从游颇最久，盘斝遂屡设。亦知天运旋，终当有离别。在目且欣然，流连讵能歇。正如春未深，坐赏花朝雪。平生觊闻道，随处知可悦。清宵接嘉论，有蒙固当发。遂归吟尘窗，耿未寒镫灭。
苏州新作唐杜公白公宋苏公祠于虎邱嘉庆戊午八月鼐及陈方伯诸公游宴祠内作四绝句·其一
作者：姚鼐
朝代：清
体裁：七言绝句

柁楼吴越壮游年，遗佚编诗历下前。惟有高祠照寒水，文章千古寄云烟。
苏州新作唐杜公白公宋苏公祠于虎邱嘉庆戊午八月鼐及陈方伯诸公游宴祠内作四绝句·其三
作者：姚鼐
朝代：清
体裁：七言绝句

端明过迹亦囱囱，遗像高楼醉面红。记取楼头看塔影，小山丛桂正秋风。
苏州新作唐杜公白公宋苏公祠于虎邱嘉庆戊午八月鼐及陈方伯诸公游宴祠内作四绝句·其二
作者：姚鼐
朝代：清
体裁：七言绝句

文采风流并世芳，苏州德业独难忘。澄波五宿浑儿戏，政使微之羡此堂。
苏州新作唐杜公白公宋苏公祠于虎邱嘉庆戊午八月鼐及陈方伯诸公游宴祠内作四绝句·其四
作者：姚鼐
朝代：清
体裁：七言绝句

草堂橘刺藤梢里，官阁清香画戟中。继迹白苏贤将在，老夫乘兴便游东。
荡阴有怀嵇侍中
作者：姚鼐
朝代：清
体裁：七言律诗

晋朝城垒结愁云，播荡金舆此战氛。事去苌宏犹有血，时危繻葛不能军。冥鸿物外谁当篡，野鹤鸡中故不群。西望山阳林竹尽，寒声萧瑟讵堪闻。
荡阴有怀嵇侍中
作者：姚鼐
朝代：清

晋朝城垒结愁云，播荡金舆此战氛。事去苌弘犹有血，时危繻葛不能军。冥鸿物外谁当篡，野鹤鸡中故不群。西望山阳林竹尽，寒声萧瑟讵堪闻。
获嘉渡河
作者：姚鼐
朝代：清

河北山形压天半，左挟军都东海岸。云腾风掣到河阳，二千余里青一断。我来经过卫州西，云巘回头百回看。竹林亭立明玕清，原泉飞下珍珠散。想见幽人尚《考槃》，安得同归脱鞿绊。北风忽出白陉口，吹渡秋河百川灌。山川聊供中流喜，舟车顾有知津叹。西南广武数峰来，屈指英雄几更换。
获嘉渡河
作者：姚鼐
朝代：清
体裁：古风

河北山形压天半，左挟军都东海岸。云腾风掣到河阳，二千里馀青一断。我来经过卫州西，云巘回头百回看。竹林亭立明玕清，原泉飞下珍珠散。想见幽人尚《考盘》，安得同归脱鞿绊。北风忽出白陉口，吹渡秋河百川灌。山川聊供中流喜，舟车顾有知津叹。西南广武数峰来，屈指英雄几更换。
葆光寺
作者：姚鼐
朝代：清
体裁：五言律诗

一径循修竹，高低杳霭閒。秋风深院桂，寒色寺门山。龙象来居少，鸦乌暮语閒。故人馀隐迹，孤杖此追攀。
董贤银印歌
作者：姚鼐
朝代：清
体裁：古风

渭南城郭都非故，南对南山止陵墓。书生嗜古宝残馀，忘却兴悲启幽户。小篆镂银印纸红，土花新洗到关东。回头秦岭伤心碧，袖里金貂汉侍中。
蔡万资水乡菱藕图·其一
作者：姚鼐
朝代：清
体裁：七言绝句

平湖秋棹木兰船，醉八汀花弄碧烟。日暮都忘天近远，坐看明月到尊前。
蔡万资水乡菱藕图·其三
作者：姚鼐
朝代：清
体裁：七言绝句

隔岸越山青倒开，花光湖影照裴褢。图成张向西风里，野鹤天边飞欲来。
蔡万资水乡菱藕图·其二
作者：姚鼐
朝代：清
体裁：七言绝句

绿萍白芷春陂生，菱叶藕花秋气清。语儿泾畔各含思，为待先生吹笛行。
虎跑泉观东坡诗刻
作者：姚鼐
朝代：清
体裁：七言律诗

神功虎穴作龙湫，乳窦杭州与润州。一勺寰中寻废寺，廿年招隐记閒游。才誇新句苏夫子，已误前身戒比邱。饮罢清甘应有悟，高岩风叶坠当头。
蜀山湖
作者：姚鼐
朝代：清
体裁：古风

步登高阜巅，一眺众川会。崩腾压云下，濆薄吹地隘。南旺夹双镜，清汶划横带。当空昼日阴，将雨天风大。连澜将我心，超越长天外。广宇静萧条，归鸿忽流濑。卷石屹沇溶，明波被翳荟。颇似团亭游，中逗弧山碍。据地乃偏遐，濒江富枞桧。寓目偶为佳，风景谁当最。吾行未可留，登舻遄击汰。
蟂姬灵泽夫人画像·其一
作者：姚鼐
朝代：清
体裁：七言绝句

婿维大耳紫髯兄，螓首帷中与论兵。英气不随兴废尽，危矶时蹙怒涛声。
蟂姬灵泽夫人画像·其二
作者：姚鼐
朝代：清
体裁：七言绝句

中兴天子得成家，抚镜佳儿祀丽华。原庙一颓霜露冷，不如蘋藻奠江涯。
蟂姬灵泽夫人画像查篆仙于扬州访得其族二瞻墓荒翳几尽为脩整种树立碑旋获二瞻旧砚于僧舍自纪以诗属继作二首·其一
作者：姚鼐
朝代：清
体裁：七言绝句

一团紫璧堕僧扉，无复蛟龙引墨飞。百岁白虹重吐气，更从濡染泻珠玑。
西平
作者：姚鼐
朝代：清
体裁：古风

明月郾城头，汝水下潋滟。五更杨柳底，渡艇闻鱼噞。水南人未起，行行一镫闪。镫尽天转黑，数星澹可觇。冥行不知处，高下似原堑。此閒入蔡师，吾心为一念。馆人邀我入，酒帜晓挂店。适已具晨炊，行早食定欠。旁见妇孺喜，今年秋禾赡。军罢驿传稀，民吏安眠暂。吾宁作典农，差愈棠溪剑。
见禹卿题拙书后因寄
作者：姚鼐
朝代：清
体裁：古风

侍读净业真头陀，静中万象观庵罗。起揽风云入纸墨，笔势所向扬天戈。金翅擘海作平地，巨灵分山流大河。世人不悟三昧力，将谓妙迹回永和。嗟子弱腕绾春蚓，索处陋巷藏泥蜗。何缘手迹荷题字，皮荐价视苍璧多。忆昔风帆共投宿，金山夜鼓惊鸣鼍。君呼起说微妙义，履行巨浪穿姻萝。倚立云閒天澹外，长江荡与空相摩。三客恍知宿世在，千生了办须臾过。人閒别离细事耳，乘轮退转忧蹉跎。子颍困卧已近死，与子那得长委蛇。一臂可为初祖断，三折岂屑张芝波。快雨堂中想投笔，仰见圆月升墙阿。江上一书通问讯，翻湫倒海将如何。
见诸君作莫愁湖棹歌戏拟四首·其一
作者：姚鼐
朝代：清
体裁：七言绝句

繁华才过即千春，遗迹荒寒任水滨。复送酒船歌板至，那知中有断肠人。
见诸君作莫愁湖棹歌戏拟四首·其三
作者：姚鼐
朝代：清
体裁：七言绝句

游人散尽渐乌栖，惟有渔舟半隐堤。一曲棹歌明月上，凄清风露女墙西。
见诸君作莫愁湖棹歌戏拟四首·其二
作者：姚鼐
朝代：清
体裁：七言绝句

春光易尽是湖涯，桃李阴成柳作花。和雨和烟千万树，不知谁是莫愁家。
见诸君作莫愁湖棹歌戏拟四首·其四
作者：姚鼐
朝代：清
体裁：七言绝句

前古烟波后世楼，教人欢喜耐人愁。新词才子情深浅，付与双鬟试啭喉。
观明贤在楚宗室宅咏绣毬花诗卷郭美命首唱凡十九人王梦楼跋尾有评绣毬花诗以宋牧仲为冠语因题其后
作者：姚鼐
朝代：清
体裁：七言律诗

往日东风帝子家，濡毫上客写妍华。时乖竟值忧危议，春尽难留锦绣花。节概青编悲志士，文章白发笑生涯。从游紫柏犹吾愿，绮语何烦甲乙加。
观飞来峰入灵隐寺由寺西上韬光庵乃北高峰上也
作者：姚鼐
朝代：清
体裁：古风

连山耸西南，水势东北趋。山蟠四十里，障合中成湖。矫矫北高峰，独瞰西南隅。高下测三二，乃是韬光居。灵隐古名寺，所处实山跗。门外地如砥，奇峰矗覆壶。中空四穿达，立距疑神扶。所以西域僧，谓是鹫岭逋。造说固诡异，度形疑非诬。九月未肃霜，岭木犹荣敷。我从湖尾来，横截乃西逾。日薄桑阴閒，舍舟入篮舆。遂造飞来峰，凿刻多佛图。题名自元丰，指顾杂贤愚。秋壑见子中，想亦加邪歈。发我一长叹，舍之入僧庐。琳宫既巍杰，巨镬中容车。不识饭千僧，中有龙象无。万竹绕一径，登陟方萦纡。幽谷微风来，泠然寒肌肤。俯视群山卑，乃知所立殊。内湖而外江，惊潮见天吴。苍然浮数翠，未得其名呼。略辨浙水东，僧言萧山区。仙人遗丹灶，聊一窥其窬。长生固非愿，遗物即道腴。徘徊未忍去，曦影俄西晡。山川自清丽，迹过如鸟乌。怅怀幽兴极，写托天云孤。
许州
作者：姚鼐
朝代：清
体裁：古风

初秋过颍上，草木尚苍然。午日澹平野，极望空无烟。乱蝉相继响，独树垂阴圆。旧渠八九废，许下犹良田。如何文潞公，种竹才㛹娟。行受使相寄，不见车盖旋。荒园今亦尽，潩水长涓涓。
许秋岩太守问耕图
作者：姚鼐
朝代：清
体裁：古风

先生伏首诸生日，深耕疾耨惟研笔。先生彯缨登玉堂，铺棻垂颖皆文章。秉麾出作江东守，欣戚时时念农亩。阴雨膏惟恐后期，非种锄还去为莠。男儿起任天下事，问舍求田非所志。不恤四体昏作劳，固将九域蒙吾利。一朝回首望丘园，岁见成功惟树艺。君不见伏波将军不世才，中兴事业光云台。营军瘴雾沈鸢地，苦忆平生季弟哀。又不见北宋盛时君子达，韩范富欧同禁闼。偶闻鹎鵊数声啼，忽念陇头耕晓月。此图有士何美髯，丰玉饥谷兹身兼。系君节钺与华衮，那容短褐从腰镰。感事抚躬成一叹，写图非戏非为幻。无人得喻使君怀，官舍把图时自玩。我谓才难自古然，士如麟角偶一焉。教民树艺且一事，只今百务须旬宣。慷慨建树穷岁月，譬如穮蓘亦有年。志业精勤信诸己，淮退早暮从诸天。或图麟阁或归田，请君置此中情牵。周公未遂明农志，何况纷纷后世贤。
论书绝句·其一
作者：姚鼐
朝代：清
体裁：七言绝句

裙屐风流贵六朝，也由结习未全销。古今习气除教尽，别有神龙戏绛霄。
论书绝句·其三
作者：姚鼐
朝代：清
体裁：七言绝句

雄才或避古人锋，真脉相传便继踪。太仆文章宗伯字，正如得髓自南宗。
论书绝句·其二
作者：姚鼐
朝代：清
体裁：七言绝句

笔端神动有天随，迅速淹留两未知。莫道匆匆真不暇，苦将矜意作张芝。
论书绝句·其五
作者：姚鼐
朝代：清
体裁：七言绝句

本是嵚奇可笑人，衰羸今况发如银。姜芽敛处成何状，正得严家饿隶伦。
论书绝句·其四
作者：姚鼐
朝代：清
体裁：七言绝句

论书莫取形模似，教外传方作祖师。老去差当扪鼻孔，世南臂痛废书时。
论墨绝句九首·其一
作者：姚鼐
朝代：清
体裁：七言绝句

宣和香剂用油烟，奚李前模竟邈然。笔法而今论篆画，江南三绝自当年。
论墨绝句九首·其七
作者：姚鼐
朝代：清
体裁：七言绝句

程君文笔工无比，姿媚何尝解俗书。累压箧中为长物，不妨啜汁赏心馀。
论墨绝句九首·其三
作者：姚鼐
朝代：清
体裁：七言绝句

朝鲜旧国解烧松，使者朝正数笏从。著砚未能坚似石，却无胶滞不妨浓。
论墨绝句九首·其九
作者：姚鼐
朝代：清
体裁：七言绝句

年年两袖染成乌，佳字奇文一笔无。惟向天涯写归兴，故应铭背作思鲈。
论墨绝句九首·其二
作者：姚鼐
朝代：清
体裁：七言绝句

涉足尘埃世态生，山林养节久方成。论松略似观人法，谁及新安戴彦衡。
论墨绝句九首·其五
作者：姚鼐
朝代：清
体裁：七言绝句

除却廷圭跨乃翁，几家绝艺后能同。来男作相虞儿匠，何怪方今曹素功。
论墨绝句九首·其八
作者：姚鼐
朝代：清
体裁：七言绝句

我爱瑶田善论琴，博闻思复好深湛。才传墨法五千杵，已失家财十万金。
论墨绝句九首·其六
作者：姚鼐
朝代：清
体裁：七言绝句

霄汉楼凭江水空，鹳峰书画散秋风。盛时犹记先人说，泪与残丸滴砚中。
论墨绝句九首·其四
作者：姚鼐
朝代：清
体裁：七言绝句

胶折燕山风莫胜，箧中片片似春冰。时工止解缘边漆，不悟坚金俨故棱。
访坳堂观察于城南宝光寺释皓清亦至读观察近诗数十首雨中共至皇姑寺作诗二首·其一
作者：姚鼐
朝代：清
体裁：古风

江雾带长干，南望尽苍碧。何处使君居，空山少人迹。东风㲹林影，径草含新色。数转造精庐，遂尔逢巾舄。漠漠寒云光，幽幽丈室白。山僧共披帷，飞雨飒沾席。清言接今玆，高文自曩昔。真性不容遏，笔墨偶流溢。结习诚未忘，固已遗喧寂。诛茅钟阜巅，邀君共晨夕。
访坳堂观察于城南宝光寺释皓清亦至读观察近诗数十首雨中共至皇姑寺作诗二首·其二
作者：姚鼐
朝代：清
体裁：古风

树引南冈升，云垂午光晦。披衣细雨中，曳杖荒林外。企彼建琳宫，远矣自前代。庭围青竹幽，石倚红墙坏。危阁堕泠风，空棂塞寒霭。列架备龙藏，展读吾未逮。所欣道人韵，敷坐肃相对。
诣岳麓书院有述
作者：姚鼐
朝代：清
体裁：古风

夙秉宋贤说，太息怀斯文。矧近讲席前，遗趾播馀芬。湘东望湘西，连山如陈云。亟渡入谷口，空翠四边分。筑室倚岝㟧，开宇面岩垠。当门古涧响，环墉高树曛。荒榛延暮色，泠风交远闻。去之六百年，垂教志何勤。蔼彼援鹑手，伤玆获角麇。吾生志不就，斯世邈无群。回舻天地晚，空怅逝沄沄。
读书秋树根图
作者：姚鼐
朝代：清
体裁：七言绝句

秋容自老君方少，昕夕披寻岁月长。不识五车书就日，却须林叶几番黄。
读书难字过
作者：姚鼐
朝代：清
体裁：五言排律

披册千篇富，精心一字难。悦因成解后，劳在致思端。义就《三仓辨》，形稽六体完。雌黄初未下，竹素获流观。瑟僩文随了，虫鱼注亦殚。迷疑殊《穆传》，诘曲豁《殷盘》。诵似珠从贯，怡如冻释澜。由来书义见，百遍莫辞看。
读史
作者：姚鼐
朝代：清
体裁：古风

古来江海人，抗怀天下事。阅历多激情，沈冥有馀志。贾生洛阳子，梅福抱关吏。流涕复上书，言之岂不义。贤者与道隆，儒林恶言肆。愿从君子游，寡学当默识。
谒德馨祠
作者：姚鼐
朝代：清
体裁：七言律诗

先人莅政浙江潮，庙貌湖山锁寂寥。近日守官新槛楯，百年父老戒苏樵。青编史传悲思极，白发秋风道路遥。遗像幸瞻垂老日，独惭无状负登朝。
谢简斋惠天台僧所饷黄精
作者：姚鼐
朝代：清
体裁：七言律诗

衰年不愿海山居，愿舐淮南药鼎馀。但使体中还少壮，更偕儿辈向诗书。苍山旨蓄承分乞，白首飞蓬或埽除。想见赤城霞畔路，长镵木柄下空虚。
谢蕴山方伯得晋永平八砖以为研作宝研图图中三子侍
作者：姚鼐
朝代：清
体裁：七言律诗

琢磨新试麝煤烟，委卧荒榛几岁年。匣研宝贻安石后，甄泥事在永和前。列阶才已成三秀，入院声应嗣八砖。便为越中誇故实，不须零瓦问甘泉。
谢陈勤斋方伯馈纸
作者：姚鼐
朝代：清
体裁：七言律诗

已震戎韬靖阻遐，又瞻弭节泽江涯。游思竹素真馀事，分乞溪藤贲物华。身愧词人居楚国，腕嫌饿隶出严家。安能泚笔形周翰，会见褒书降草麻。
谷树
作者：姚鼐
朝代：清
体裁：七言律诗

墙西生谷两株连，阴蔽斜阳媚夕烟。恶木岂能妨志士，吾庐何厌聒繁蝉。窗閒细响鸣秋籁，屋角新光照上弦。幸假不才居隙地，清风时为至江天。
象阙宪章新
作者：姚鼐
朝代：清
体裁：五言排律

旧阙瞻双凤，新猷御六龙。悬初垂月吉，观已乐时雍。下武仪型在，修文德泽钟。颁书旬日布，读法万民从。首出乾同仰，申言巽未重。星辰光早灿，膏雨被先浓。遂抚三辰叙，长为九服宗。作求仍古法，累洽快今逢。
贵池道中
作者：姚鼐
朝代：清
体裁：五言律诗

晓过池州郭，人家傍曲溪。白花临岸发，青草度江齐。秋浦残林雨，春山遍竹鸡。东楼怀李白，风日至今迷。
赋得昭烈宅
作者：姚鼐
朝代：清
体裁：七言律诗

涿水东流草树荒，千秋已比沛中阳。依然桑盖垂篱落，谁种芜菁负晓霜。高卧登楼豪自许，入山披发意非狂。平生髀肉销鞍马，游子何任悲故乡。
赋得谢公墩
作者：姚鼐
朝代：清
体裁：五言排律

昔闻谢太傅，登眺此江东。宰物仍高韵，清言见道风。早齐东海德，晚配始兴功。曹植诗多怨，羊昙恸复穷。闾阎葵扇在，烟霭石城空。远想非无士，从游讵有公。一墩当水白，三月落花红。更作书生咏，青山夕照中。
赏番图为李西华侍郎题
作者：姚鼐
朝代：清

禹昔导川疏沟渠，四载不及东南墟。漫天涨海游龙鱼，西界闽越东尾闾。百岛散处黑子如，自汉不属王无诸。圣朝持载配地舆，郑氏世窃蛮岛居。曷不稽首朝殿除，仁皇在阼二纪余。天戈南指皆薅锄，设立郡县轨同车。御史监郡法秦初，岁在困敦月在余。临川黄门受诏书，南征轺传前建旟。举帆度海风帷祛，宣恩谕德遍里庐。是时万汇蒙煦嘘，启之辟之其柽椐。绕屋种竹及芭苴，枸榔余甘椰栟榈。四时青青百谷蔬，流脂稻米有余糈。转市海内连籧篨，吏治清静绝诈狙。因俗示礼两相于，海风不复迁鶢鶋。番人秉性岂异余，与民杂处鼵并鵌。春秋射猎山作阹，篾带束腰瞻耳锯。身衣鹿皮弓箖箊，沙鱼登岸脱填淤。距跃三百如蟾蜍，迹缠迹速升山岨。舍矢丽龟及豪猪，相聚牵臂饮以醵。好人怒兽或龃龉，抚之有道难自纾。草薙禽狝岂义与，使者治定靡纷挐。乃命颁赏布燕誉，天清海宴风飏裾。使者之幄面广虚，诸番部众从长胥。相排压背蟨駏驉，佩刀守将跪举袪。受命分赐金帛繻，牵羊肩酒持巾帤。既赐拜舞欢情摅，蛮歌振股疑蚣蝑。使者阅岁菑未畬，归逾江淮超青徐。清庙重器升璠玙，司空度地九泽潴。藐彼外郡邻沮洳，有番海上思欷歔。道山延阁册广储，公与群儒联佩琚。春风思远梦蘧蘧，陈图示客言既且。辽哉古放龙蛇沮，天子代来恩泽湑。上褚中褚赐衣袽，黄屋之国少踌躇。于今绝域覆腋胠，鲁鸡伏鹄如蜀雓。此图稽典宜宝？，乃知柔远术不疏。
赏番图为李西华侍郎题
作者：姚鼐
朝代：清
体裁：古风

禹昔导川疏沟渠，四载不及东南墟。漫天涨海游龙鱼，西界闽越东尾闾。百岛散处黑子如，自汉不属王无诸。圣朝持载配地舆，郑氏世窃蛮岛居。曷不稽首朝殿除，仁皇在阼二纪馀。天戈南指皆薅锄，设立郡县轨同车。御史监郡法秦初，岁在困敦月在余。临川黄门受诏书，南征轺传前建旟。举帆度海风帷袪，宣恩谕德遍里庐。是时万汇蒙煦嘘，启之辟之其柽椐。绕屋种竹及芭苴，枸榔馀甘椰栟榈。四时青青百谷蔬，流脂稻米有馀糈。转市海内连籧篨，吏治清静绝诈狙。因俗示礼两相于，海风不复迁鶢鶋。番人秉性岂异余，与民杂处鼵并鵌。春秋射猎山作阹，篾带束腰聸耳鐻。身衣鹿皮弓箖箊，沙鱼登岸脱填淤。距跃三百如蟾蜍，迹缠迹速升山岨。舍矢丽龟及豪猪，相聚牵臂饮以醵。好人怒兽或龃龉，抚之有道难自纾。草薙禽狝岂义与，使者治定靡纷拿。乃命颁赏布燕誉，天清海宴风飏裾。使者之幄面广虚，诸番部众从长胥。相排压背蟨駏驉，佩刀守将跪举袪。受命分赐金帛綀，牵羊肩酒持巾帤。既赐拜舞欢情摅，蛮歌振股疑蚣蝑。使者阅岁菑未畬，归逾江淮超青徐。清庙重器升璠玙，司空度地九泽潴。藐彼外郡邻沮洳，有番海上思欷歔。道山延阁册广储，公与群儒联佩琚。春风思远梦蘧蘧，陈图示客言既且。辽哉古放龙蛇沮，天子代来恩泽湑。上褚中褚赐衣袽，黄屋之国少踌躇。于今绝域覆腋胠，鲁鸡伏鹄如蜀雓。此图稽典宜宝�，乃知柔远术不疏。
赠侍潞川
作者：姚鼐
朝代：清
体裁：古风

走昔少年时，志尚在狂狷。希阔古哲人，奋学乃所愿。北渡超大河，遇子燕山甸。谓我如草木，臭味吾同荐。步登昭王台，滹沱荡南面。塞上来惊风，白日色俱变。慷慨和悲歌，流俗颇笑讪。从此别春明，三年乃一见。相见复奔驰，岂不伤贫贱。今年访子居，淮堤绿杨遍。红镫照故人，洗盏复相劝。谁言壮士怀，不如儿女恋。感旧默伤怀，日月几宾饯。借问此何时，夏屋飞乳燕。嗟吾倦远游，明朝返乡县。身世如萍波，茫茫孰先辨。惟惭志业衰，如何答深眷。
赠孙雨窗
作者：姚鼐
朝代：清
体裁：古风

秋风吹荡秦淮白，老翁独行成落魄。故交死丧新知少，晚逢公子敬爱客。牙签玉轴绫缥湘，贯虹妙墨千金藏。茶香竹净好风日，请我俛仰前贤旁。我如落叶枯桐峻，寒声时起无妍润。莫愁湖上可怜春，花柳宜君美才俊。何事爱我诗句奇，往往耽吟烛花烬。谓当四海同一情，更召木工急雕印。桂花落尽黄花开，我为扶筇时一来。念子严君连帅首，心悯民忧走群部。公子闭门止读书，不近少年亲老叟。异哉公子今安有，古有名家继前后，最子以方报琼玖。
赠戴东原
作者：姚鼐
朝代：清

新闻高论诎田巴，槐市秋来步落花。群士盛衰占硕果，六经明晦望萌芽。汉儒止数扬雄氏，鲁使犹迷颜阖家。未必蒲轮徵晚至，即今名已动京华。
赠沈方谷
作者：姚鼐
朝代：清
体裁：古风

昨挂云帆来，黄河流浩浩。遥天沃日沧海波，长风送客淮南道。不见隋朝之宫殿，但见隋堤之芳草。芜城萧索无可欢，却遇故人情独好。真珠滴酒斟金杯，樱笋玉截珊瑚堆。脱冠把袂相徘徊。夜深星斗满空落，仰见孤鹤横江来。身后名，生前酒，二者于吾并何有。尝愿登临九子峰，又思放浪五湖口。难得人生一日閒，况值相知十年久。看君鸾凤才标孤，秋风吹翼升天都。难策言堪诎丞相，作赋才宁非大夫。䂊章杞梓云霄上，岂与人閒伴社樗。楚雨才晴京口树，上有流云不知处。君望西南千万峰，我棹渔舟从此去。
赠罗永符联
作者：姚鼐
朝代：清
体裁：联

室临春水幽怀朗；坐对贤人躁气无。
赠郭昆甫助教
作者：姚鼐
朝代：清
体裁：古风

老儒闭门元向白，牢邪石邪五鹿客。寄生入盆为窭数，衰盛人閒如反手。君才磊落天下奇，四海贤俊谁不知。五年见子铜驼陌，澹沲东风吹鬓丝。朝为《石鼓诗》，暮奏鹿呜雅。先生且卧鸿都下，绛帐谭经澹潇洒。嗟我水车旱资舟，嗟君反衣孤白裘。三月春心寄鸣雁，南来飞过岳阳楼。
赠郭昆甫助教
作者：姚鼐
朝代：清

老儒闭门元尚白，牢邪石邪五鹿客。寄生入盆为窭薮，衰盛人间如反手。君才磊落天下奇，四海贤俊谁不知。五年见子铜驼陌，澹沲东风吹鬓丝。朝为《石鼓》诗，暮奏《鹿鸣》雅。先生且卧鸿都下，绛帐谭经澹潇洒。嗟我水车旱资舟，嗟君反衣狐白裘。三月春心寄鸣雁，南来飞过岳阳楼。
赠释妙德尝作老子疏者
作者：姚鼐
朝代：清
体裁：五言律诗

上人杭越秀，携笠到江边。宴坐苔生地，谈空花雨天。道场随里舍，法性寄诗篇。了悟无人相，何妨解又玄。
赠钱鲁思
作者：姚鼐
朝代：清
体裁：古风

少日怀贤甘执御，既老犹思身一遇。朅来三载皖中居，惟对龙山如可语。城外拍空江水流，云中引首时登楼。东风忽有天涯客，青草生时吹泊舟。裁诗作字皆非俗，意中正继开元躅。信古方能见性情，遗今谁得加荣辱。世閒口说何纷纷，未知天意于斯文。凤凰五色偶鸣和，麒麟一角方超群。有才如此诚难得，田舍秃翁长语塞。邀君风露月明中，坐叹玉英人莫识。却忆平生知子时，侍郎举族住京师。安昌弟子闻张乐，谢傅家庭多咏诗。樽前冠盖俄逾贵，室内孤嫠今莫支。门户难留百年盛，文章要使千秋垂。修名莫待荣华落，白日终令奴隶知。频来莎砌同清暑，耽听狂言亦未痴。
赵北口舟中作
作者：姚鼐
朝代：清
体裁：古风

鸣蛩泺岸秋，残月赵水白。舍辔理轻桡，苍茫尽湖泽。葭菼远萧萧，凫雁时拍拍。地有瓦桥城，路失金堤石。民昨歌子威，皇今谓河伯。不见秋归壑，那免春无麦。坐愧田居怀，未办经世策。想见沧洲人，烟波偭咫尺。
赵承旨天寒翠袖图
作者：姚鼐
朝代：清
体裁：七言绝句

冷落山花閒竹竿，谁言空谷异长安。态浓意远无人见，自倚天风翠袖寒。
越鸡不能伏鹄卵
作者：姚鼐
朝代：清
体裁：五言排律

庶类同蕃育，成形异化裁。越鸡良渺矣，鹄卵实宏哉。早计同时夜，兼包乏巨才。漫将孚粥久，奢望羽毛开。盈握雏宜出，横天翼讵来。仙禽终血卖，凡鸟自□摧。螟负徵为蜾，人师有铸回。必求霄汉翥，树栅岂蒿莱？
跋汪稼门提刑登岱诗刻
作者：姚鼐
朝代：清
体裁：七言律诗

昔乘积雪被青山，曾入天门缥缈閒。日观沧溟犹在眼，白头明镜久惊颜。壮才许国朝天近，名岳裁诗拥传还。盛藻宜摽千仞上，衰翁无力更追攀。
跋马雨耕破舟诗后
作者：姚鼐
朝代：清
体裁：古风

大禹昔导江，志济昏垫黪。中流龙负舟，圣心坚不撼。其馀涉川民，临涛辄叹感。欲停苦不得，岂尽负勇胆。嗟子前时归，妻病卧床毯。仓卒往视之，别我执手寁。石头帆北张，天门日西晻。知止信不殆，贪进意犹欿。风利急上驶，石险藏下黮。苟非神灵祐，已入蛟龙啖。矶巨夜复昏，舟破木仅揽。念与子相亲，岁月溯髦髧。白发终牖下，固当埋坎窞。焉可葬洪涛，含珠不投颌。始闻涕为㫬，再见衷始惔。憙子命才脱，高吟味已醰。得丧似失马，甘苦类食榄。人生托大化，阴阳听舒惨。脩短要有命，不系避与敢。食案寝席閒，或逾锋锐憯。不见王会稽，誓墓避世坎。岷峨万里外，欲溯三峡览。世情外益忘，道味中愈憺。子置青溪宅，吾将共铅椠。不然棹渔舟，相从八葭菼。更与傲风涛，衣蓑食藜糁。
过天门山
作者：姚鼐
朝代：清

鼓楫凌惊波，连山缺东隅。飘飖天门上，千里见全吴。钟阜何盘盘，列城带江湖。风高黄云动，日落青天孤。不见昭明宫，罗绮为榛芜。草白风萧萧，枯树上啼乌。所以豪杰士，竹帛奋良图。良图亦焉在，树立才须臾。悲风与流水，万古一归墟。不如和叩舷，高歌称钓徒。
过天门山
作者：姚鼐
朝代：清
体裁：古风

鼓楫淩惊波，连山缺东隅。飘飖天门上，千里见全吴。钟阜何盘盘，列城带江湖。风高黄云动，日落青天孤。不见昭明宫，罗绮为榛芜。草白风萧萧，枯树上啼乌。所以豪杰士，竹帛奋良图。良图亦焉在，树立才须臾。悲风与流水，万古一归墟。不如和叩舷，高歌称钓徒。
过明孝陵
作者：姚鼐
朝代：清
体裁：七言律诗

蒋侯山与故宫连，想见兴王作邑年。银海竟从僧易地，石床空令女朝天。山青尚似觚棱阙，涧涸曾无功德泉。正是江村寒食节，落花飞絮羡门前。
过江浦县
作者：姚鼐
朝代：清
体裁：七言绝句

江出天门云水长，客心孤迥路苍茫。寒山自绕涂中碧，不与斜晖过历阳。
过汶上吊王彦章
作者：姚鼐
朝代：清

杨刘兵度大梁危，饮泣犹当奋一麾。乱世鸟飞难择木，男儿豹死自留皮。天连白草横残垒，日落阴风拥大旗。莫问夹河争战地，浑流徙去黍离离。
过程鱼门墓下作
作者：姚鼐
朝代：清
体裁：七言律诗

忆挈柔豪就石渠，春风花药袭襟裾。随珠荆玉多奇士，金匮名山见异书。霄汉几人成令仆，沧洲吾道在樵渔。独君埋骨青山隧，长鬣松呼似识余。
过章淮树故宅
作者：姚鼐
朝代：清
体裁：七言律诗

昔招词客会华堂，为出金钗十二行。乞取濡豪书便面，度将繁曲劝深觞。门频画采迎新主，室有披缁就法王。重到西园苔径绿，春风犹舞旧垂杨。
过芜湖
作者：姚鼐
朝代：清
体裁：五言律诗

不见春江际，安知路所经。远随烟外席，时逗岸边亭。鹊尾云弥白，鸠玆山渐青。更投前港宿，雨势复冥冥。
过黄陂湖
作者：姚鼐
朝代：清
体裁：七言律诗

离家百里泛晴川，迟速吾心总旷然。澹淡风扬初日上，高低山匝一湖圆。连村黄叶丛丛雾，举棹沧波面面天。好景一过须记取，拟同儿女话镫前。
连日清斋写佛经偶作数句
作者：姚鼐
朝代：清
体裁：古风

结发慕胜因，而复役人事。秋空溯江水，胜地云帆至。烟际东林钟，月出山谷寺。猿鸟诸天外，中宵倚寒被。劣观清静理，一寓情赏寄。遣物非安排，取境即尘累。雪馀冬日美，门掩衰草翠。清梦触旧想，即目遇新义。聊披贝叶书，终与忘文字。
述怀二首·其一
作者：姚鼐
朝代：清
体裁：古风

门有吴越士，挢首自言贤。束带迎入座，抗论崇古先。摽举文句閒，所守何戋戋。诽鄙程与朱，制行或异旃。汉唐勤笺疏，用志诚精专。星月岂不辉，差异白日悬。世有宋大儒，江海容百川。道学一旦废，乾坤其毁焉。寄语幼诵子，伪论乌足传。
述怀二首·其二
作者：姚鼐
朝代：清
体裁：古风

昔者先端恪，实作虞廷士。质对与神明，非邀矜恕美。一端或自咎，中夜辄惩跽。当时网信疏，奸猾亦衰止。先朝忠厚统，所垂良远矣。自是百年来，法家常继轨。刑官岂易为，乃及末小子。顾念同形生，安可欲之死。苟足禁暴虐，用威非得已。所虑稍刻深，轻重有失理。文条岂无说，人情或不尔。不肖常浅识，仓卒署纸尾。恐非平生心，终坐再三起。长揖向上官，秋风向田里。
送一青归因寄仲郛
作者：姚鼐
朝代：清
体裁：七言律诗

与君兄弟夙相依，洛下今年遇陆机。天末《四愁》思莫致，秋来《九辨》送将归。行穷南汶山初见，吟到澄江叶尽飞。若把迷方语乡里，更怜心事卜居违。
送人往邺
作者：姚鼐
朝代：清
体裁：七言绝句

九月燕郊草尚青，送君且为住邮亭。明朝月落漳河晓，无限飞鸿不可听。
送余伯扶重游武昌
作者：姚鼐
朝代：清
体裁：古风

好士如好山，不容置几席。好诗如好士，每见辄增益。皖中山远人士稀，爱咏清辞长面壁。余生才名二十年，江关处处吟飘泊。萧条秋气远归来，落枫未尽还为客。挟册栖迟不疗贫，青山重过句仍新。往凭黄鹄山头望，江汉风流今几人。
送侍潞川主德州书院用前岁在扬州留别韵
作者：姚鼐
朝代：清
体裁：古风

一枝鹪鹩巢，高蹈许由狷。士生各有志，齐心孰同愿。美君骐骥才，掉鞅淮南甸。策名白牒中，早与南宫荐。家托管弦城，青楼列玉面。百里雉未驯，行用阳春变。而君独何苦，远走妻孥讪。任公钓会稽，岂作井蛙见。已信黔娄富，宁有陈平贱。嗟我游孤踪，南北舟车遍。索米饥八尺，摛赋羞百劝。赖君每见阿，欲忘乡闾恋。如何燕市酒，更作邮亭饯。经谭东鲁麟，曲唱西飞燕。诸侯重上宾，六籍传下县。《清庙》奏升歌，待君调驾辩。小别近郊门，踟蹰应回眷。
送吴编修敬舆
作者：姚鼐
朝代：清
体裁：古风

吴侯自学道，往往造渊静。不以宇宙广，而为一涂竞。桃李常不言，侪类辄爱敬。乃知君子器，宜从大夫政。在朝量已优，告归韵尤胜。名班三殿旁，身逐一帆正。花落春水生，天合松陵镜。或逢乡曲人，争席昧名姓。刈草先人庐，种松邱垄径。倏忽秋风生，相望北枝劲。所恐竟脱屣，杳与海鸥泳。
送子颍之淮南
作者：姚鼐
朝代：清
体裁：古风

忆昔去家三千里，未有交游托燕市。当时独闻刘海峰，每把清尊说吾子。尊府多年为贵臣，君才气更凌青云。会稽禹穴华岳顶，胸中万里千嶙峋。归来风月澹襟抱，势去金貂非等伦。君爱朋交重圭璧，不恤家空徒四壁。壮士论心天地閒，往往狂歌同落魄。去君远下沧江烟，醉卧白云天上船。西风落叶东流水，挢首南鸿思北燕。新知强对伤怀抱，未若平生故交好。海峰老隔黄山云，见子依燃蓟门道。雄才应勒万里勋，收身岂厌五湖岛。但愿为龙我作云，对子玉颜长不老。千里淮南云水昏，几人流落怜王孙。平生志意讵如此，离绪茫茫何可论。
送客之南昌
作者：姚鼐
朝代：清
体裁：五言绝句

野旷深春草，江空起夏云。枞阳更西上，日日见匡君。
送左冠伦丈往平罗
作者：姚鼐
朝代：清
体裁：五言律诗

万里灵州外，孤怀焉可论。关山疑路尽，士马尚秋屯。河水流中国，寒阳下塞门。重开汉四郡，豪杰几家存。
送左墨溪往贵州
作者：姚鼐
朝代：清
体裁：五言律诗

何处黔中郡，怜君最少时。今犹偕旅食，明复送将离。夏口经春阔，辰阳到日迟。临岐无以慰，回雁与归期。
送弟吁赴杭州后一日行草桥却寄
作者：姚鼐
朝代：清
体裁：五言律诗

汝犹为客日，吾亦未归人。复有山川隔，宁同少小亲。疏林更下叶，晚陌每扬尘。欲得长怀弭，弥如车转轮。
送张侍御归里
作者：姚鼐
朝代：清
体裁：古风

昔交汤缓叔，信睹儒者杰。好学老不衰，养怀贞素节。自还江上庐，奄忽丧明哲。当时承学徒，几家诵师说。侍御独尊闻，前贤道未歇。澹无才知竞，真抱与众别。与君居连巷，颇觉造请缺。世外托知赏，岂必相见热。群才方进用，君子胡退列。既往发遗经，继学良可悦。日月正迁流，所忧变齿发。俛仰尚后君，岂不愧顽劣。
送张橿亭少詹为晋阳书院山长兼寄朱石君方伯东坡在密州除夕诗云龙钟三十九劳生已强半鼐与少詹方伯皆辛亥岁生今三十九矣故用其韵·其二
作者：姚鼐
朝代：清
体裁：古风

代并控朔漠，连峰矗天半。形胜拥晋阳，英杰昔称叹。碧玉唐叔祠，春陂足流玩。俯仰一古今，摛笔朱霞散。谁为贤主人，十载承明伴。方伯气俊爽，清风发平旦。孰言扬马才，治乃任牍案。淮阳一卧临，渤海何忧乱。垂泽已如膏，虚手真若盥。君往风景地，流连带其缓。顿使庸俗目，惊见两崇贯。诞生同一岁，少长惟余懦。穷冬方兀坐，雪窗聊拨炭。想君越井陉，税车行授馆。敷文列士兴，吹律穷谷暖。离立不可参，曷由发笑粲。
送方坳堂解官后将之上江·其一
作者：姚鼐
朝代：清
体裁：七言律诗

锁闱将辟始闻名，梦过春秋二十更。三省最迟麾出把，九州独许盖先倾。山当萧寺时停骑，身付扁舟欲濯缨。我亦举头偕众望，谢公终起为苍生。
送方坳堂解官后将之上江·其二
作者：姚鼐
朝代：清
体裁：七言律诗

君与名山宿有期，那应长闭入车帷。好乘腰脚年来健，遍揽烟霞物外奇。僧俗总随云水宿，渔樵或与姓名知。故当饱历人閒路，归见桃花一笑时。
送曹效伯司务归里
作者：姚鼐
朝代：清
体裁：七言律诗

觚棱回首暮云空，拂袖归途似御风。解厌奔趋将虎子，定无喜怒为狙公。故人长揖都亭外，新月多情沧海东。行上成山浥天碧，早知蓬阆落杯中。
送朱子颍知泰安府·其一
作者：姚鼐
朝代：清
体裁：七言律诗

当日长安一布衣，十年糠覈食犹肥。遨游谁识为巴守，调笑何尝入世机。峦瘴尽穿江塞路，岳云来款洞天扉。东西踪迹君休论，珍重平生志莫违。
送朱子颍知泰安府·其三
作者：姚鼐
朝代：清
体裁：七言律诗

文笔人閒刘海峰，牢笼百代一时穷。别来书到长安少，死去才令天下空。传说足疲登陟罢，尚应舌在笑谈雄。君怀师友频邮置，消息淮南几次通。
送朱子颍知泰安府·其二
作者：姚鼐
朝代：清
体裁：七言律诗

岷嶓东接泰山阳，历历专城待俊良。埽定蛛蝥将偃伯，登封鹣鲽欲来王。禁中伏奏心偏肚，剑外邅回鬓已苍。若会明堂陈治绩，岂忘沂汶古时狂。
送朱子颍知泰安府·其四
作者：姚鼐
朝代：清
体裁：七言律诗

禹卿自入滇中路，不见陵云作赋才。剖竹西南仍放浪，挂帆江汉竟归来。往年使酒同燕市，九日悲歌上废台。此世论心常恨少，至今相望各怀哉。
送朱子颍知泰安府饮郑前村寓舍观其两郎君新作文艺前村本出先伯之门追感往昔作此二首·其一
作者：姚鼐
朝代：清
体裁：七言律诗

君居空馆一床横，霁雪阶除半尺明。避世重来金马日，向余久得石交情。张镫酒煖真欢伯，拥袖诗寒觉瘦生。萧瑟思乡怀旧意，当轩星转北风声。
送李啬生归扬州后却寄
作者：姚鼐
朝代：清
体裁：七言律诗

论交谈艺气飞扬，清夜才邀共举觞。枫叶江天舟楫杳，桂华楼榭雨风凉。悲伤短发秋三月，沦落高才水一方。计日贲来还有约，粪除东序布藜床。
送江宁郡丞王石丈运饷入蜀
作者：姚鼐
朝代：清
体裁：五言排律

使传驱天府，家声长地官。书名留御墨，急病在衷丹。行受专城寄，宁辞报国难。天从秦岭窄，身入栈云寒。转饷千峰里，传餐万木端。才猷经事大，体骨积劳安。忆昔趋阶序，初欣见羽翰。山邱嗟岁往，风义值江干。短发飘藤架，长歌共药阑。亭皋春寂寞，阁道路巑岏。凉燠车中换，情怀事外宽。吾衰君自壮，谈笑去征鞍。
送沈观察赴四川同知任
作者：姚鼐
朝代：清
体裁：古风

古槐连理阴初绿，我始逢君偕署牍。春长风暖笑谈馀，身若停鸾面如玉。旄麾忽去暮堂空，叶落霜初森似束。使君行部向穷山，吏议丛轻俄折轴。全家安否托江湖，罢俸如何饱饘粥。君还京国足如蓬，我老尘车耳生木。浮生托迹皆偶尔，往事回头嗟梦速。喜君容貌愈充然，有道何尝惊宠辱。亦知杰士不长閒，所惜欢情犹未足。竟作西南半刺官，终起休明九州牧。小蠢沈黎兵欲销，大餔成都酒应熟。不须别绪道酸悽，好与疲氓作膏沐。
送演纶归里
作者：姚鼐
朝代：清
体裁：古风

西风吹海月，万里散银山。裴褢清夜席，照君如玉颜。玉颜愿长保，日月逝不閒。如何言别遽，不念相逢艰。金尊斟绿醅，为唱古阳关。男儿非藤木，安得相附攀。君有江上宅，青山绕如环。朝望江云起，暮入江云閒。云开江路尽，山月照君还。
送胡豫生之山西赵城将访乃翁旧知
作者：姚鼐
朝代：清
体裁：古风

䢅朝雨歇石城水，一挂江帆几千里。邀君小立白门前，往事回头四十年。章江寒渚丹枫落，乃翁共坐滕王阁。诗情酒态天下豪，旅舍生儿始绷缚。汤饼众客閧登筵，硕果惟余迟入椁。渥洼种卒成权奇，见尔文章继翁作。贫交令我惭叔孙，骏足怜君无伯乐。承家弹铗向风尘，有母尸饔尚藜藿。小仓亭户拓玻瓈，败荷落桂沈秋泥。主人昨日会宾饮，绿尊满捧青蛾低。美人北士各有思，随众欢笑中含悽。况到霜风河北岸，襆被只馀僮仆伴。太行地脊天下雄，汾水秋风古来叹。晋中小邑犹万家，往往车马能豪华。贤令声名有遗思，郎君憔悴宜矜嗟。我悲乃翁今不见，衰盛人情孰无变。男儿精金须百鍊，勉走尘埃莫辞倦。岂有美若陈平乃贫贱。
送胡长庆为永寿令
作者：姚鼐
朝代：清
体裁：七言律诗

不嫌辍侍出承明，疲瘵惟当念庶萌。风露九秋衣楚制，关河四塞入咸京。岐阳山远横边徼，渭北原多杂废耕。好作循贤齐杜召，岂希骑省赋《西征》。
送郑羲民郎中守永州
作者：姚鼐
朝代：清
体裁：古风

至德交万物，贤否各有宜。譬彼蕙与艾，同被春风滋。鄙人出孤陋，小若鸴燕知。托君通家爱，谓我相逢迟。大贤何不容，而我窃自私。造请百不厌，童仆或旁嗤。雨窗黯青镫，听君绝妙辞。清韵倏邈远，南行指湘漓。远近何足言，跬步有离思。仪郎古清要，位望今已衰。出守千里疆，岂复嫌一麾。归家酌玉尊，绿窗樱桃枝。起挂衡岳帆，天碧劖九疑。曙日清崖猿，渚风摇江蓠。一闻渔父唱，再继柳侯诗。卧理丹橘閒，民言不忍欺。公行良自得，何以慰余羁。
送陈东浦方伯自江宁移任安徽三十二韵
作者：姚鼐
朝代：清
体裁：五言排律

衡岳群舒地，横江六代都。风烟通上下，民俗别荆吴。驻节方从化，移辕有待苏。生申元四国，借寇岂私吾。白下公初莅，黄中信早孚。从容文礼乐，谈笑奠江湖。小察羞誇智，吁猷始作谟。五年休息意，四境荡平途。爱士怜弹铗，知音辨滥竽。古风宣頀夏，伪体辟榛芜。岂以文防政，真看效是儒。甘棠方苃舍，瓠子计搴刍。天语褒丹凤，人心絷白驹。皖公先在望，泗上且须臾。四载俄安宅，双旌遂载驱。同州淮海合，分省井疆殊。作伯临诸帅，投閒有一夫。登龙惭郭泰，伏鹄愧南趎。江远林烟澹，霜初岸草枯。远偕迎竹马，近即送樯乌。回首思乡郡，倾心仰大炉。土风兼侠武，邻域急军需。狗有生氂逸，人无佩犊粗。依仁谐众愿，舞德况微躯。剧邑将辞醴，归村更饮酺。瓶开惟说尹，襁负共将雏。九派浔阳会，千峰天柱孤。词源瞻几杖，坐上又醍醐。此地朱訾口，他时北斗枢。旬宣宁楚尾，羽翼上天衢。业广同环海，恩周讵向隅。形容群作颂，传咏慰吴歈。
送香亭重赴岭南
作者：姚鼐
朝代：清
体裁：七言律诗

昔君溟海我燕京，万里相逢建业城。草绿冶亭同策杖，花明江阁拥弹筝。东山未可留安石，南越重须见陆生。又送离帆天际望，自垂白发入柴荆。
遇刘朴夫
作者：姚鼐
朝代：清
体裁：古风

坐逢春已晚，留滞杨州郭。独立望寒潮，江空夏云作。云中忽见君，来帆广陵落。自携兰陵酒，殷勤为余酌。新诗别更奇，玉貌看犹昨。白雨洒开轩，红镫照垂幕。非赖此流连，何能忘萧索。
道中回寄长沙诸君
作者：姚鼐
朝代：清
体裁：七言律诗

日月行踪两不留，新交故友孰从游。归人夜夜听山雨，落雁声声下郡楼。万壑盘来趋鄂渚，千峰断处是潭州。别离倏忽真成老，青草湖边对暮秋。
道院素食对牡丹观前贤遗墨数幅·其一
作者：姚鼐
朝代：清
体裁：七言绝句

碧玉根镵白玉脂，惊雷一夜出金芝。春蔬故胜鸡豚味，不为寒酸菜肚宜。
道院素食对牡丹观前贤遗墨数幅·其二
作者：姚鼐
朝代：清
体裁：七言绝句

低徊往迹感犹新，安得前贤共此辰？消受落花春尽雨，天香寒渗白头人。
邓尉
作者：姚鼐
朝代：清
体裁：七言绝句

盛衰人事总无常，邓尉梅枯半作桑。赖有山川长不改，倚栏依旧见渔洋。
邯郸口号
作者：姚鼐
朝代：清
体裁：七言律诗

邯郸妙伎绣襦衣，屧屣无双鼓瑟希。止作低头厮养妇，不如匍匐寿陵归。锥囊有意来成市，玉貌无端亦被围。秋色满空吾径醉，西山当面挂斜晖。
邳州
作者：姚鼐
朝代：清
体裁：七言律诗

辽阔山川纵远游，又欹风帽过邳州。千秋遗迹寻黄石，一片寒阳下白楼。难得真龙逢汉帝，易将穷虎缚温侯。英雄潦倒寻常事，惜与曹暪作画筹。
邳州
作者：姚鼐
朝代：清

辽阔山川纵远游，又欹风帽过邳州。千秋遗迹寻黄石，一片寒阳下白楼。难得真龙逢汉帝，易将穷虎缚温侯。英雄潦倒寻常事，惜与曹瞒作画筹。
邳州黄山
作者：姚鼐
朝代：清
体裁：古风

下邳有老父，来登下邳桥。遗身浊世外，六合皆萧条。偶传太公书，聊以定纷淆。卷舒出形迹，可遇不可招。寄语张孺子，起佐兴王朝。一身尚为石，功名何足骄。我来秋草歇，南渡黄河潮。大风起泗上，白云莽萧萧。英雄尽泯灭，仙迹空岧峣。
郑前村以辰州守被议授员外郎
作者：姚鼐
朝代：清
体裁：七言律诗

铜符分守楚云开，襆被今随秋色回。闺閤卧时传治绩，江山行处助诗才。为郎父老家安在，作相公孙国又推。青琐几人怜故侣，白头相遇数衔杯。
郡楼寓目
作者：姚鼐
朝代：清
体裁：七言律诗

槛前洲渚后山拗，剧郡楼台草树交。白雾乍开人入市，丹林犹缀鹤归巢。授衣霜露齐民节，倚剑江天大国郊。竟作陈登床下客，长镵思访地肥硗。
酬胡君
作者：姚鼐
朝代：清

我如游云出庐霍，千里飘飘向京洛。黄山西畔初别君，溪流饮马桃花落。江南花落几春风，羁思渔阳飞塞鸿。今年乘舟玩海月，片帆淮甸摇晴空。西寻庐阜彭蠡侧，拂袖千峰万峰碧。仙人一去白云秋，明月无心照石壁。远公东林寺，徐孺南昌宅。寒草苍烟昏似积，我对青天空太息。丹枫十月凋南州，雨声寒抱章江楼。登高把酒忽相遇，昔君颇料如今不。明月寒胎耀当代，楚望沈沦媚幽彩。人间得失似浮云，且对江山吾辈在。清诗一唱碧霄间，五色余霞散湖海。湖海西风万里吹，酒阑明日各天涯。青山挂席余将去，嗟尔尘埃玉树姿。
酬胡君
作者：姚鼐
朝代：清
体裁：古风

我如游云出庐霍，千里飘飘向京洛。黄山西畔初别君，溪流饮马桃花落。江南花落几春风？羁思渔阳飞塞鸿。今年乘舟玩海月，片帆淮甸摇晴空。西寻庐阜彭蠡侧，拂袖千峰万峰碧。仙人一去白云秋，明月无心照石壁。远公东林寺，徐孺南昌宅。寒草苍烟昏似积，我对青天空太息。丹枫十月凋南州，雨声寒抱章江楼。登高把酒忽相遇，昔君颇料如今不？明月寒胎耀当代，楚望沈沦媚幽彩。人閒得失似浮云，且对江山吾辈在。清诗一唱碧霄閒，五色馀霞散湖海。湖海西风万里吹，酒阑明日各天涯。青山挂席余将去，嗟尔尘埃玉树姿。
酬释妙德
作者：姚鼐
朝代：清
体裁：古风

阇黎信耆宿，貌古神清完。如尚处榛狉，未入今世间。与之论俗情，钝若椎刺穿。几昧马几足，况识机械干。见人辄谈法，不视憎喜颜。科判舍经本，诵解波澜翻。剖晰义微妙，贤首及慈恩。古说久蒙晦，光明兴舌端。乃知其中利，凛然持太渊。闻者无愚知，悟解增悲欢。嗟我尝脩心，勤在此生前。自从一念失，漂转来尘寰。譬若乘蜀舟，东下三峡关。迅忽造海壖，矫首求西还。溯流青天上，得不劳且艰。爱师秉直心，启子三昧门。师亦喜我意，不谓鄙且顽。相从宜不厌，勿论暑与寒。不待盛言说，目击道已存。
重宿幽栖寺
作者：姚鼐
朝代：清
体裁：七言律诗

南山东面最孤鶱，拄杖时攀问法源。绀宇中临千嶂小，黄梅旁出一枝尊。春阶雨歇才悬榻，夏院阴成又扣门。深洞了无来去迹，只馀石溜滴苔痕。
重游隐仙庵并诣古林律院承诸君和仆去岁诗韵见示因复继和三云通守四十矣前见其貌似年少因以入诗今知其误故复以诗解之·其二
作者：姚鼐
朝代：清
体裁：七言律诗

江城朗见玉山来，当座朱颜发绿醅。流转光阴速轮毂，飘萧花絮付莓苔。黑头子岂输王簿，秃发余真似贺梅。四十功名非便晚，会看风引到蓬莱。
重游隐仙庵并诣古林律院承诸君和仆去岁诗韵见示因复继和三云通守四十矣前见其貌似年少因以入诗今知其误故复以诗解之自海峰先生丧十馀年鼐不至枞阳今年自江宁循江西上过其故居不胜追怆乃作二诗·其一
作者：姚鼐
朝代：清
体裁：七言律诗

往时四海一衡茅，频使升堂命酒肴。轻许便当人俊杰，高言宁计众讥嘲。寥寥空宇今罗雀，兀兀荒台古射蛟。草宿重因天下痛，百家新学总讹淆。
重阳复宿双溪·其一
作者：姚鼐
朝代：清
体裁：七言律诗

人间何事与衰翁？惟有溪山兴未穷。杖履来频鸡犬识，云霞卧与梦魂通。朝来雾霁千岩绿，槛外霜初一树红。我老诸贤年尚富，总毋零落感秋风。
重阳复宿双溪·其二
作者：姚鼐
朝代：清
体裁：七言律诗

太傅悬车作此堂，宝书中霤奉仁皇。松杉围较当时大，栋宇存因后嗣昌。近阅百年天迅速，远思千古事苍茫。吾生但快亲交会，又把茱萸尽举觞。
野戍
作者：姚鼐
朝代：清
体裁：五言律诗

野戍孤无障，停舟此作邻。连朝江路冷，数点岸花春。白雾离村树，青芜向渡人。无从商去住，试祷水祠神。
金波丽晙鹊
作者：姚鼐
朝代：清
体裁：五言排律

鳷鹊南楼出，蟾蜍碧影低。势如翚负羽，光似水平堤。潋滟文机泛，晶明玉宇迷。清辉含上下，流照遍东西。飞阁翔空际，凭栏接皎兮。露华凝翡翠，云气湿琉璃。地切中宵望，诗从小谢题。秋怀宫雉畔，引领夜乌栖。
金陵晓发
作者：姚鼐
朝代：清

湖海茫茫晓未分，风烟漠漠棹还闻。连宵雪压横江水，半壁山腾建业云。春气卧龙将跋浪，寒天断雁不成群。乘潮鼓楫离淮口，击剑悲歌下海濆。
金麓村招同浦柳愚毛俟园宗棠圃饮莫愁湖亭作此呈诸君
作者：姚鼐
朝代：清
体裁：古风

往者此荒庵，吾侪已来眺。但欣云木妍，一览湖山妙。楼观俄修饬，棂槛悉光耀。既便陟巡游，益足展谈笑。博士信好客，先后再承召。风日快今美，岁月忘昔趭。已逾楝花残，未逮黄梅摽。千林敷盛绿，环堤乱芦藋。昼阴风气疏，遥青见群峤。烟深出鹭翔，波静响鱼跳。近槛种荷蕖，翠叶始扬翘。虽未吐含葩，香已袭肌窍。良取富流览，岂病隘渔钓。地运有盛衰，人事孰先料。亡国感六朝，登楼凭四徼。帆转清淮长，城倚石头峭。傥来遽舜禹，运丧奚羿浇。缅思徐中山，大功过卫骠。以智仅自全，终始明高庙。当世诸文儒，岂特冠遭溺。事往多可伤，迹存聊一吊。诸君采鸾凰，卑栖比鹪鹩。久知投闲散，大胜执机要。鄙人谢局束，觕得展吟啸。所贵鼓缶歌，宁惜举杯釂。旷荡望无垠，徘徊待斜照。
金麓村招游莫愁湖偕浦柳愚毛俟园陈硕士醉中作歌
作者：姚鼐
朝代：清
体裁：古风

四月春风犹未已，吹荡湖烟与湖水。水上青山何所似，拥髻莫愁明镜里。风生水轩三面回，白鹭凫鹥空际来。山光半入城囊括，湖影全将天荡开。当轩俯仰人閒世，莫愁尚得留名字。坐上山川处处奇，胸中今古时时至。君不见英雄谁似中山王，一枰昔对明高皇。山阴墅赌谢太傅，肥牛亭赐张安昌。徐氏到今取湖税，轶事传或非荒唐。轶事纵传何必详，元功极贵同泯亡。运尽勋华亦鸟灭，时来屠贩皆龙骧。春水满时春草长，湖波澹淡漂夕阳。欲唤莫愁歌一曲，四坐宾客各尽觞。颠毛日夜生秋霜，何暇远计千载事，石室金匮求芬芳。
钱舜举萧翼赚兰亭图
作者：姚鼐
朝代：清
体裁：古风

万壑千岩当坐起，断取越东山百里。世閒不见永和人，长有春风流曲水。沧海日高开寺楼，楼上当窗僧白头。越僧世得钟张法，头白朝朝摹《禊帖》。扣门客坐轩槛风，茶香酒煖笑语同。致君有道尧舜出，访古无人羲献空。频说法书日西宴，萧郎缩手心无限。老僧抵掌僧雏睨，似谓慢藏旁欲谏。语卿且勿谏，怀璧不可居。御史称有诏，明日将登车。长安再拜陈玉除，欧虞俯首愧不如。年往运谢五百馀，钱生染笔中踌蹰。石床闭绝昭陵夜，无复人閒第一书。
钱舜举萧翼赚兰亭图
作者：姚鼐
朝代：清

万壑千岩当坐起，断取越东山百里。世间不见永和人，长有春风流曲水。沧海日高开寺楼，楼上当窗僧白头。越僧世得钟张法，头白朝朝摹禊帖。扣门客坐轩槛风，茶香酒暖笑语同。致君有道尧舜出，访古无人义献空。频说法书日西宴，萧郎缩手心无限。老僧抵掌僧雏睨，似谓慢藏旁欲谏。语卿且勿谏，怀璧不可居。御史称有诏，明日将登车。长安再拜陈玉除，欧虞俯首愧不如。年往运谢五百余，钱生染笔中踌躇。石床闭绝昭陵夜，无复人间第一书。
钱詹事座上观沈石田画桧歌
作者：姚鼐
朝代：清
体裁：古风

三百年中画第一，天趣横流腕閒出。弟子尚作文徵明，先生自入董源室。长卷大树为者难，屈伸神鬼开云关。忽移拔地风霆閒，纸上已作千年斑。常熟萧梁七星桧，七株今尚三株在。一株横空偃圆盖，二株曾遭雷火焚，直干依然挺灵怪。海气沉霾古观中，行人太息虞山外。徵君携客游观之，自从图成复写诗。岂徒草木生颜色，谈笑风流皆可思。吾家乃在舒州住，未过镇江东一步。曾闻此桧不曾逢，却忆江帆建康路。壬申之岁给事园，往看六朝之松树。长鬣上激虬龙呜，蜷身下作狻犀怒。江寒浪涌排风烟，日落天空走云雾。此松此桧遥相望，神物而今松独亡。樵薪荆棘谁当念，寂寞岩阿亦可伤。人閒贵贱诚难测，且展烟霞吐胸臆。作画看山终此身，富贵不以离其亲。已逢洪治升平日，更作东吴偃卧人。古树江南春复春，可怜轮辙尽劳薪。世閒诗画犹馀事，令我长思真逸民。
铁瓦祠
作者：姚鼐
朝代：清
体裁：古风

寒云飘烈风，盘石压其上。后踵倚绝壁，前趾踏惊浪。老松奋壑底，长鬣仡相向。结构托翠微，丹青昔何壮。元武盛严卫，髣髴动幽怆。好从神霄淫，迹自宗藩创。神理有诞欺，人事阅兴丧。衡岳百里外，隐然出南望。吾闻董鍊师，玉颜故无恙。解带逝从玆，将入青霞访。
铜鼓歌
作者：姚鼐
朝代：清
体裁：古风

蛮夷作铜鼓，岂欲遗中原。酋豪势有衰，守器非子孙。想其鼓橐初，巨电流山樊。范金当冒鼍，积环固无痕。峒溪春秋会，祈报进鸡豚。声振歌舞中，斑衣伏尻臀。一如沅湘俗，会鼓迎东暾。一旦敢旅距，跳梁集猱猿。边徼有骇鼓，使我吏士奔。今日幸清晏，博古收彝尊。旁及异方物，设虡陈阶轩。丸隤中严节，参挝有吏裈。宴集杂是鼓，镗鞈訇雷门。道隆舞僸佅，世乱糅羌浑。所愿张祝守，抚怀兼威恩。考击聊自娱，终不禁塞垣。毋致马伏波，矍铄居军屯。嗟彼铜马式，不若下泽辕。
销暑
作者：姚鼐
朝代：清
体裁：五言律诗

古木阴能大，空墙日亦幽。风丝垂缢女，雨蔓长牵牛。尚友诚多逊，离人庶寡羞。暑窗深竹韵，危坐与神谋。
长椿寺观明刘孝纯太后画像
作者：姚鼐
朝代：清
体裁：古风

辛卯年春同数客，宣武门西登佛阁。坏牗长椿寺里来，画图崇祯年閒作。仰瞻后像非副祎，却号菩萨佩璎络。庄烈自初封信邸，顾影摧心长已矣。梦魂不识刘孝纯，外家顾见徐夫人。法驾凄凉迎画像，髣髴平生真未真。内宫已拓奉先殿，外寺还修香火因。当时图像别有一，供悬却在瀛国室。宗社竟至甲申年，戚里都为灰烬日。太后门真忠孝存，一朝画与山河失。不知寝殿托谁人，惟有此图长傍佛。君不见前有九莲菩萨容，奉之乃在东岳宫。松楸石屋深阴雨，神鬼虚檐交泠风。兴亡死后谁能必，富贵生前迹已空。罢归三叹径归去，澹澹青天翔暮鸿。
门人谈承基吴刚周承祖阮林邀游摄山宿般若台二首·其一
作者：姚鼐
朝代：清
体裁：七言律诗

共邀衰弊入秋山，绝顶峰高不可攀。怪石自穿云片片，暗泉时绕径潺潺。霞天岫远层开碧，林谷霜初小作斑。我卧更欣诸子兴，宵分联步月岩间。
门人谈承基吴刚周承祖阮林邀游摄山宿般若台二首·其二
作者：姚鼐
朝代：清
体裁：七言律诗

春林花落鸟啼喈，记别山堂下佛阶。岁月老真催竹箭，霜风秋更踏芒鞋。珍台翠碧开千仞，松响泉声合两崖。此地故人生死隔，举将禅衲亦伤怀。
问张荷塘疾
作者：姚鼐
朝代：清
体裁：七言律诗

君抱幽忧却酒卮，空堂视荫每同谁。今年青女慵司令，九日黄花未吐枝。欲起毗耶居士疾，愧无天宝谪仙词。瓦棺阁外江天远，请眺馀霞落雁时。
闻河决张瑞书以陜汝道督工没焉怆悼作诗
作者：姚鼐
朝代：清
体裁：七言律诗

岁赋长茭筑水墉，又闻万室入波冲。王尊勇竟为冥死，赵孟侪还谢禹庸。祠庙吏民垂泪过，衣冠先垄想魂从。衰罢愧乏当时用，焉敢�膏议楚龚。
闻禹卿以书名上达几更出山而竟止因寄
作者：姚鼐
朝代：清
体裁：七言律诗

王氏风流草隶兼，江东行乐且迟淹。解官誓苦归元早，合妓情多听不恹。家作道民输斗米，身惟服食乞戎盐。练裙团扇名皆贵，岂必凌高署殿檐。
闻香茝兄擢广东按察使却寄二十韵
作者：姚鼐
朝代：清
体裁：五言排律

旧德前朝在，传家后起难。江山留治迹，祠庙足辛酸。兄仕初为令，君恩每改官。分符临夏口，建节过闽滩。荒服南溟阔，雄藩列嶂巑。命提中典使，首立外台端。经术良为本，科条亦可观。霜风清瘴疠，蛟鳄伏波澜。陈氏尝惭长，诸袁实继安。公卿终可致，道德在无刊。永忆家风厚，咨嗟狱吏残。深文堪惕息，考谳极创瘢。昔滥京仓禄，䢅趋省户丹。循书黄案尾，默愧惠文冠。隐几今怀耿，中宵每窃叹。政玆褒召杜，道必闭申韩。陈臬虽无陂，推情或未殚。勿忧陈奏却，翻戒虑囚宽。梅岭延冬燠，茆檐卧岁阑。公私相望切，引领属加餐。
阙口阻风
作者：姚鼐
朝代：清
体裁：古风

一出金陵郭，两日北河口。翻翻钟阜云，背我逝苍狗。试曳市廛杖，回饮王生酒。墨香发笈外，古色盈座右。吴画夺造化，黄字耀星斗。乃知此淹留，风伯意良厚。自是饱挂帆，卯行尝及酉。离家百里外，故山当船首。正及湖水阔，忽起西风吼。引领吾徒羡，衔尾来舸走。停棹入菰蒲，系缆向榆柳。老翁昼梦醒，试一凭船牖。遥山纷冶丽，下水亦清浏。鱼艇夕阳边，枫叶零霜后。虽乏古墨妙，景物亦希有。行止要不碍，愠喜两无取。默坐独成诗，横肱进吾糗。
阜城作
作者：姚鼐
朝代：清
体裁：古风

积雪河閒道，初日弓高城。单车十二月，自此将何征。仆昔弱冠岁，始窃乡曲名。充赋自南来，意气颇纵横。谓当展微抱，庶见康民氓。行能苦陋薄，疾疢复相婴。十年省阁内，回首竟何成。侧闻太山谷，往往仙人行。云霄昼下鹿，东海远骑鲸。愿言见求道，倘许传其精。披我故时裘，浩歌出皇京。旁观拥千百，拍手笑狂生。
阻风三山夹因偕陈硕士及儿侄游三华庵庵内牡丹颇盛而僧不知惜也
作者：姚鼐
朝代：清
体裁：七言律诗

岩松坞竹俯江皋，小槛凭虚散郁陶。南障近围春谷县，东风遥送广陵涛。堂无钟梵从僧懒，径有苔踪记客劳。冷落国香聊与慰，午晴扶向石台高。
陈东浦方伯招饮瞻园次韵
作者：姚鼐
朝代：清
体裁：七言律诗

前代英雄不可寻，千秋台榭敞凭襟。欹松立石泠风度，暗草丛花夕照深。官阁留传多故实，谢公寝处惬山林。酒阑倚槛容吟啸，无那高垣易夕阴。
陈硕士藏管夫人寒林小幅
作者：姚鼐
朝代：清
体裁：七言绝句

独于疏澹著精神，山远林枯意倍真。借问倪迂嗣谁法，右军书学卫夫人。
陈约堂武陵汎舟图
作者：姚鼐
朝代：清
体裁：七言绝句

旷怀无染俗情浓，芳树春流到处逢。唤作武陵何不可，桃源元止在君胸。
陶怡云深柳读书堂图
作者：姚鼐
朝代：清
体裁：七言律诗

我如枯树托婆娑，爱见新条发旧柯。往日读书真恨少，少年如子岂能多。风轩百尺摇阴翳，云幌千秋对啸歌。愿得隔窗斜倚听，立深飞絮覆阶莎。
隆兴寺阁
作者：姚鼐
朝代：清
体裁：古风

烈风吹沙昏，天低雪将至。晡度滹沱水，骑入隆兴寺。结阿层栏转，嵬阁当空企。平当金像面，下临欲无地。伏听惊飙响，缓送飞鸟坠。回首诸天外，苍然向幽冀。自从隋唐来，恒州几镇帅。毂绾太行口，旌麾委儿戏。颇怀宋艺祖，亲揽六龙辔。方释晋阳围，回出土门骑。山海近英盼，渤碣在指臂。图黯隆准颜，阶存刻石记。黄士蔽贤愚，万古一幽翳。冥冥止观理，漠漠浮生事。何为李匡威，独下登高泪。
隐仙庵双桂相传元时植秋时花开极盛携客及幼子师古观之因赋
作者：姚鼐
朝代：清
体裁：七言律诗

钟离真主渡江前，双桂蜷枝已刺天。南国市朝非曩日，西风阑槛又经年。黄金万蕊香浮阁，白雪千茎冷覆砖。零落满阶君勿叹，吾生那得较花坚。
雄县咏周世宗
作者：姚鼐
朝代：清
体裁：七言律诗

世宗北伐志犹勤，山后宁容地剖分。天意自留耶律氏，人心俄变殿前军。五朝庶见真神武，再世何难嗣守文。反覆兴亡无处问，瓦侨关外又斜曛。
雉雊麦苗秀
作者：姚鼐
朝代：清
体裁：五言排律

宿麦和风里，连畦尽吐苗。丘中闻雉雊，陇上似迁乔。角立连芒擢，茎翻见尾翘。朝飞春漠漠，有□野萧萧。未啄黄云出，先依绿野骄。农登欣率育，鸟亦乐山桥。
雨后
作者：姚鼐
朝代：清
体裁：七言绝句

昼阴沈地一花明，裂纸窗前素卷横。展读未终雷雨适，竹轩梧阁作秋声。
雨夜
作者：姚鼐
朝代：清
体裁：七言绝句

秋馆虫吟出草根，倚窗尘榻一镫昏。潇潇半夜龙江雨，知有寒潮又到门。
雨晴出庐江寄诸同学
作者：姚鼐
朝代：清
体裁：古风

北风夜甚厉，急雨鸣淙潺。大树俯惊波，连舫缆其閒。崩腾势欲往，撼拒力何艰。势极晓应衰，柳叶摇翩翾。柔桡荡春渚，芳草被澄湾。重阴既荡涤，丹霞忽斑斑。舟进暮未休，野日澹以閒。回首碧林外，数点龙舒山。邈彼二三子，送我出柴关。神会无远近，道合非附攀。母以损夷怿，属念为衰颜。
雨登岳阳楼
作者：姚鼐
朝代：清
体裁：古风

衡疑阻南服，江汉朝东溟。巴陵山泽会，烟雨长晦冥。风交广漠野，云起荡天经。荒忽洞一气，焉扬帝子灵。坐销积雾白，稍见君山青。波下辰阳渚，秋来襄郢坰。澹余千里客，城观此孤停。奄落西陵日，馀阴横洞庭。《咸池》行复奏，倚待与谁聆。
雨行白沙岭至旵冲遂宿
作者：姚鼐
朝代：清
体裁：古风

览物长松杪，春谷正葱芊。北望双阙门，硖石何苍然。寒雨从中来，白云郁钩连。山鸟排空鸣，四岭下飞泉。林崖倏开阖，磴嶂窈回旋。稍稍出孤村，盘盘下苍烟。霁树远禽归，湿阴小桃妍。俯仰群化閒，何时不推迁。真赏存物表，了遇空山前。镫窗响松涧，此意欲谁传。
雨霁
作者：姚鼐
朝代：清
体裁：古风

高斋过暑雨，白云逝沧洲。凉风起林杪，一叶已先秋。落照耿空开，倏与苍烟收。西山转斜汉，龙角相随流。朝晡不相知，逝者焉能留。今之隐凡者，未审当奚游。
霄汉楼
作者：姚鼐
朝代：清
体裁：七言律诗

三十年前登此楼，招携绿鬓赋沧洲。四山杂树排檐入，万里清江抱郡流。过眼云烟窥物外，凭栏花鸟又枝头。层轩尚有斜阳白，更就明霞望逝鸥。
青华阁帖三卷绍兴御刻皆二王书后有释文余颇辨其误复跋一诗
作者：姚鼐
朝代：清
体裁：古风

苍颉始作书，已闻夜鬼哭。官民信治察，淳朴存有几。何况尚草法，几牖骇蛇虺。笔势取奔趋，形体杂叆霼。多寡乱马足，左右错丁尾。假如羲献存，翰墨矜有斐。试钳文上下，自读口亦悱。儒者厌草书，所识讵不韪。伤哉宋南渡，国有存陈唏。铁马苟临江，所忧杭一苇。柰何耽安燕，宫苑艳禯卉。近拟大观年，取法寔比匪。镌工聚乐石，名帖启籯篚。帝后各擅书，亲释文如蚁。吾今适无事，旧册陈几棐。颇亦从俗嗜，骧腾震瑰玮。默对淹永日，错昧暾与朏。旧释或得失，吾说亦葑菲。古帖残阙馀，谁能诵娓娓。盍各陈小辨，聊于博弈伟。若夫大雅才，自命则吾岂。
顾涧蘋焦山拓铭图
作者：姚鼐
朝代：清
体裁：七言律诗

焦山寺里随僧粥，枯木堂中看古文。三客两亡馀有仆，百年几尽忽逢君。桉铭欣得闻京兆，载酒常当同子云。却使卧游生远想，海门东眺碧天分。
题二王帖·其一
作者：姚鼐
朝代：清
体裁：七言绝句

自断平生誓墓馀，会稽东去世情疏。无端却念虞安吉，不似田閒种果书。
题二王帖·其三
作者：姚鼐
朝代：清
体裁：七言绝句

古人已与不传亡，优劣谁堪品二王。地下右军如可作，讵将知己许文皇。
题二王帖·其二
作者：姚鼐
朝代：清
体裁：七言绝句

写付官奴论一通，千秋俯首有涪翁。自怜无力收遗本，梁帝何尝擅折衷。
题二王帖·其四
作者：姚鼐
朝代：清
体裁：七言绝句

馀杭甥作桓家妇，妙迹从污寒具油。忠义有灵应不忿，几能藏弆托清流。
题僧照
作者：姚鼐
朝代：清
体裁：七言绝句

少通轻侠老如冰，禁兄蒲团学小乘。閒说秣陵前日事，只疑元是六朝僧。
题刘云房少宰涤砚图
作者：姚鼐
朝代：清
体裁：古风

侍郎诚意之子孙，亦统御史风宪存。自从弱冠登金门，湘东才子弟与昆，拭砚濡毫书国恩。岂似犁眉少遭乱，晚逢真主犹忧烦。诚意江南旧门阀，侍郎四执江南节。研吐云霞霄汉间，笔驱风雨蛟龙窟。四海文章见师表，累代风流推继述。内侍宁誇金氏貂，传家惟奉郑公笏。竣使重当入金殿，装橐依然藏一研。圣人前席或咨猷，史官舍墨裁佳传。侍郎德业垂无穷，砚也既久从有功。却顾江南老秃翁，猥称当代一文雄。岂知心气今摇落，况复逃禅文字空。松煤竹管行抛弃，蕉白红丝尘自封。
题句容学博冯墨香小照
作者：姚鼐
朝代：清
体裁：古风

我于江宁城，始接冯君䫉。萧静有古韵，当座展圭瑁。固知其中异，清绝远尘淖。而今对此图，睇视目增眊。审知为子真，指说赖前告。写真自古难，神艺有深造。点晴加颊豪，用意孰能到。后世图太多，往往杂仁暴。卷轴纷牛毛，题咏乱蝉噪。君实精六法，自摹山水乐。昔贤缣素遗，穷辨极窔奥。仓卒命俗工，胡亦同众好。想处山泽仪，局以入黉校。士有笑吟披，奠乃分臂臑。学舍小如舟，请邻仍祀灶。谁知旷世怀，天宇大哉謷。抑郁无与言，写图寔寄傲。工拙固勿论，似否亦弗较。譬若影罔两，等是无持操。又若太虚云，约略状旌纛。与古写真意，迹本不同蹈。此理如不然，姑纵吾言耄。雨霁天欲霜，候迫风落帽。邀子野鹤态，试鼓青溪棹。一醉酬廪秋，相对蘧然觉。
题右军帖
作者：姚鼐
朝代：清
体裁：七言律诗

兰亭众会独伤怀，先墓归诚誓更哀。显授何尝较怀祖，扶生或竟逊方回。峨眉汶领终难至，青李来禽尚可栽。我亦年今垂耳顺，千秋思若坐中来。
题叶君云海移情图叶君字芥一
作者：姚鼐
朝代：清
体裁：古风

我昔身在黄山边，青天无翳朝日鲜。白云足下横铺绵，弥满万谷为一渊。乱峰飞来无所缘，荡摇欲定未定然。高者百丈卑一卷，惊呼众观足未旋。微风已动云升迁，苍岩露足藏其巅。山灵变异理幽元，默存在胸逾八年。叶君好云挥五弦，自言冥会如海壖。伯牙移情于成连，千载合辙容有焉。图其髣髴妙不传，我怅前游隔苍烟，题诗寄思清不眠。
题合箫楼槁
作者：姚鼐
朝代：清
体裁：古风

《国风》有正变，用冠皆妇人。德载重一世，美言播千春。江山壮龙虎，人物渺荆榛。卓玆白发嫠，养志忘贱贫。濡翰写胸怀，皎月升秋旻。感激或哀怨，终无俗淄磷。二班汉东西，异彼蔡与甄。何况竞宫体，绮丽《玉台》新。少游咏芍药，蔑与昌黎伦。异哉女郎诗，于今论《过秦》。
题吴竹桥湖田书屋图·其一
作者：姚鼐
朝代：清
体裁：五言律诗

中田有精舍，挟册青林閒。起见海东月，流光湖上山。时闻渔者唱，或值耦耕閒。非得忘机侣，翛然自掩关。
题吴竹桥湖田书屋图·其二
作者：姚鼐
朝代：清
体裁：五言律诗

昔君辞省阁，余亦卧江滨。山渌垂湖岸，宜容澹荡人。藏书多足老，资物少无贫。更欲刺舟往，相从忘主宾。
题唐人关山行旅图
作者：姚鼐
朝代：清
体裁：古风

乱山奔如涛，急水高如山。千山万水不可度，况有倚天绝地之雄关。终南东走洛与宛，剑阁岷嶓天最远。山头日落关前晚，青烟满地黄云返。栈中马足蹑重云，岩㡳车声行绝坂。后有舆从前建旄，孤骑席帽丝鞭操。负担汗赪贱且劳，耳边不断风骚骚。猿鸟悲啸兕虎嗥，青枫密竹苦雾塞，仰首始露青天高。林开地阔春陂绿，商舶渔舠牵缆续。嘉陵江水下渝州，愁听巴人《竹枝》曲。不道曲声悲，且说含辞苦，山头十日九风雨。君王肠断为零铃，行路谁能不酸楚？路草岩花秋复春，关山犹有未归人。丹青写尽关山怨，千古行人行不断。将身涉险岂非愚，不及田閒藜藿饭。或言男儿桑弧蓬矢射四方，那得日在妻孥旁？樵夫隐士同一谷，英雄贾客偕征行。士生各有志，未易相评量。亦有进退无不可，出亦非见居非藏。苍生自待命世者，岂必栖栖求异乡？
题四更山吐月图
作者：姚鼐
朝代：清
体裁：古风

环海世界中须弥，光明隐蔽行两规。元夜穹盖覆四维，清气鼓动东南陲。寒魄欲吐风先吹，倒影沧海升厜㕒。壹气孔神中夜持，仰首云隙先见之。或来稽首问导师，指端涌现圆若斯。忆溯沅澧踰沙羡，洞庭下浸高楼危。四更起坐星杓垂，月生尚在湘东涯。半映湖面山蔽亏，须臾天地成琉璃。梦游所到不可追，惟有明月窥余帷。
题坳堂所藏诸城刘文正公手迹
作者：姚鼐
朝代：清
体裁：七言律诗

独立清修动主知，喟然耆艾在彤墀。后来董令思文伟，谁许王宏继穆之。竹素苍茫千载事，邱山零落百年期。寸缣中有平生感，曾共山公把酒卮。
题外甥马器之长夏校经图
作者：姚鼐
朝代：清
体裁：古风

圣人不可作，遗经启蒙愚。大义乖复明，实赖宋诸儒。其言若澹泊，其旨乃膏腴。我朝百年来，教学秉程朱。博闻强识士，论经良补苴。大小则有办，岂谓循异涂。柰何习转胜，意纵而辞诬。竞言能汉学，琐细搜残馀。至宁取谶纬，而肆诋河图。从风道后学，才杰实唱于。以异尚为名，圣学毋乃芜。言多及大人，周乱兆有初。彼以不学敝，今学亦可虞。嗟吾本孤立，识谬才复拘。抱志不得朋，嘅叹终田庐。甥有吾家性，礼部方升书。才当为世用，勉自正所趋。矻矻校遗经，用意宁投虚。盛夏示我卷，秋叶今零株。至道无变更，景物乃须臾。伪学纵有禁，道德终昌舒。试观宋元间，士盛东南隅。以视后世贤，人物诚何如。愿甥取吾说，守拙终不渝。
题子颍所作登日观图
作者：姚鼐
朝代：清
体裁：七言律诗

穷腊阴凌蔽暮曛，高岩孤迹此偕君。前生定结名山诺，到死羞为《封禅文》。岂有神灵通默祷，偶逢晴霁漫怀欣。却从元旦官斋静，看埽沧洲万里云。
题孙节湣武公先生乡试被放后诗册
作者：姚鼐
朝代：清
体裁：七言律诗

才子声华义烈雄，偏安又见失江东。时当倾覆千城后，身入孤危一旅中。朝燕无名惟士气，军师谋败值天穷。平生不遇宁无感，非谓赍咨在一躬。
题宋院画林檎孔雀
作者：姚鼐
朝代：清
体裁：七言绝句

风举高枝露叶乾，明花暄日鸟情欢。世间好处怜俦侣，翠尾张屏尽意看。
题庚午同年通州冯甘浦采樵图
作者：姚鼐
朝代：清
体裁：七言绝句

草屦担樵入乱峰，写图犹是少时容。低回五十馀年梦，柯烂青山不可逢。
题张篁村万木奇峰图
作者：姚鼐
朝代：清

一峰崛起天当中，撑拄元气开鸿濛。左右阖辟两巨壑，径路各绝风云通。松风远自云中起，摇荡云光山色里。水交山断置人家，松响溪声动窗几。岩高谷迥居无邻，松林有路无行人。岂非高士尝避秦，自此千载无问津。又疑灵境与世隔，乃是天地神物之所珍。我家龙眠东，西望两谷口。每至夕阳时，岚光纷照牖。日月逝矣身今衰，芒屦竟隔青崖嵬。却寻图中幽谷到穷处，忽有数峰天际来。张君画山最得古人妙，俯视百年画史皆尘埃。人家收得尺绢素，屈指不数王麓台。何况林卉与翎羽，扰扰俗工何足取。韩干戴嵩堪障壁，徐熙周昉遗儿女。落落平生山水情，移将看画亦眼明。于今安得张君死复生，与余结茅共对青山青。
题张篁村万木奇峰图
作者：姚鼐
朝代：清
体裁：古风

一峰掘起天当中，撑拄元气开鸿濛。左右阖辟两巨壑，径路各绝风云通。松风远自云中起，摇荡云光山色里。水交山断置人家，松响溪声动窗几。岩高谷迥居无邻，松林有路无行人。岂非高士尝避秦，自此千载无问津。又疑灵境与世隔，乃是天地神物之所珍。我家龙眠东，西望两谷口。每至夕阳时，岚光纷照牖。日月逝矣身今衰，芒屦竟隔青崔嵬。却寻图中幽谷到穷处，忽有数峰天际来。张君画山最得古人妙，俯视百年画史皆尘埃。人家收得尺绢素，屈指不数王麓台。何况林卉与翎羽，扰扰俗工何足取。韩干戴嵩堪障壁，徐熙周昉遗儿女。落落平生山水情，移将看画亦眼明。于今安得张君死复生，与余结茅共对青山青。
题朱涵斋都统便面洛神兼临十三行二首·其一
作者：姚鼐
朝代：清
体裁：七言绝句

谁识伤心赋洛神，每思千载一天人。持将便面西风障，却爱淩波袜下尘。
题朱涵斋都统便面洛神兼临十三行二首·其二
作者：姚鼐
朝代：清
体裁：七言绝句

都统丹青秘殿储，偶传断箑亦琳玙。正如大令多兼擅，乌㹀牛成便作书。
题李仙枝四友图
作者：姚鼐
朝代：清
体裁：七言律诗

君筑岩居积翠重，飘然偶出似云龙。孤舟乘兴行千里，襆被吟诗八万峰。屡痛昔贤披墓草，自希良友结霜松。归休梅竹萧疏里，风雪余将策杖从。
题梦楼手迹
作者：姚鼐
朝代：清
体裁：七言绝句

重到金陵失旧欢，江山萧瑟麦秋寒。溪藤两幅银钩字，又向山阳笛里看。
题梦楼集
作者：姚鼐
朝代：清
体裁：七言律诗

与君交久无如我，并到头童白颔髭。事业铭钟都未逮，林泉投绂却非迟。燕关秋气联吟袂，江寺潮声接卧帏。五十年閒都忆起，一镫廿四卷中诗。
题梦楼集
作者：姚鼐
朝代：清
体裁：七言绝句

春雨高梧洒夜凉，梦楼诗卷伴虚堂。未知他士堪看否，我自微吟欲断肠。
题汪君试砚斋图
作者：姚鼐
朝代：清
体裁：七言绝句

涵空高荫气清泠，黝玉开奁发古馨。蕉叶满窗苔满径，倚楹研绿写黄庭。
题汪星石记事图
作者：姚鼐
朝代：清
体裁：七言律诗

美君从宦纵游遨，步屟轻衫向近郊。吴苑酒香初罢猎，钱塘潮涌对登高。众推才隽如麟角，自写襟期染兔豪。一晤云烟无住著，独征心月谢尘劳。
题汾州张太守墓庐图
作者：姚鼐
朝代：清
体裁：古风

三代重庙祀，墦祭礼所略。义谓迎精返，宫室专神托。藏欲弗得见，岂事大兴作。所以脩防封，孔圣涕陨落。邃古墓不坟，于义讵为薄。自从秦汉来，閟宫礼销铄。厌祭不迎尸，同堂废特礿。庙轻墓乃重，阡表极华爚。所以上陵仪，造自汉都雒。仁孝既属玆，福祐亦攸酢。《七略》载相墓，魏晋称管郭。大儒子朱子，于焉颇采获。固欲先灵安，匪系俗见缚。张君少孝养，节母处帏幕。板舆迎入越，风木痛寥廓。佳城犹未卜，霜露走岩壑。秉义谅无愆，神感助求索。面势峰棱秀，种树柏枞错。郁郁气佳哉，腼想幽灵乐。窀穸中妥依，丙舍外营度。在晋陶士行，元功表衡霍。少日居浔阳，牛眠藏父椁。谅知神报德，阴相启穷约。期君功业隆，异日登名爵。善绩史备书，墓庐事不削。
题沈学子步屧寻幽图
作者：姚鼐
朝代：清
体裁：古风

君昔依山居，孤怀腼高寄。步屧逐泉声，因风造幽地。一径独流烟，千山共成翠。空岩太古花，不与松柏异。闭绝未成蹊，焉知有开坠。自与深山辞，馀岚在衣被。梦渡泖湖陂，图成广陵市。万壑动春云，为君渡江至。余亦泉石人，因之怅遥思。
题洪稚存游历图图十六幅末学圃种梅二事其在伊犁时事也
作者：姚鼐
朝代：清
体裁：七言律诗

迹登海内名山遍，身向天涯绝塞穷。种菜便判迁客老，看花敢望故人同？玉关生入承优诏，讲幄遥思更竭忠。我昔翰林曾著论，对君悲喜叙愚蒙。
题王慕韩渡江图
作者：姚鼐
朝代：清
体裁：五言律诗

登舻当月朏，鼓棹及风轻。波浪浮春气，星河泛夜明。壮情真叱驭，高咏远流声。德被光生岸，朝暾似已迎。
题王麓台山村扇面
作者：姚鼐
朝代：清
体裁：七言绝句

谷口停舟傍石林，幽人犹隔几重岑。濛濛山气将为雨，待长溪流二尺深。
题画
作者：姚鼐
朝代：清
体裁：五言绝句

山远云尤澹，江空影最长。秣陵秋易到，不独为林霜。
题画·其一
作者：姚鼐
朝代：清
体裁：七言绝句

横风吹雨过林邱，万片飞云作水流。倚槛数峰藏又见，浑如天际识归舟。
题画·其一
作者：姚鼐
朝代：清
体裁：七言绝句

深谷高岩寺阁扃，疏林谷口见溪亭。亭中恐是庞居士，坐对无埃山四青。
题画·其二
作者：姚鼐
朝代：清
体裁：七言绝句

千岩云起压林低，黄叶声凉送马蹄。雨急看山行更缓，野人家止隔前溪。
题画·其二
作者：姚鼐
朝代：清
体裁：七言绝句

未凋林碧发梅红，石壁天齐岸势穷。摇艇更深何所遇，武夷君在白云中。
题画梅
作者：姚鼐
朝代：清
体裁：七言绝句

老夫对客常思卧，谁写疏枝剧可怜。浑忆扬州唤吹笛，梅花岭上值新年。
题胡始泉试砚照
作者：姚鼐
朝代：清
体裁：五言绝句

砚材如士才，选俊百不遇。想像托空虚，写图聊自喻。
题胡山甫不浪舟记后
作者：姚鼐
朝代：清
体裁：古风

便门将渡楼舡津，御史欲以血污轮。船危桥安称晓人，宁知三峡远导岷。负舟麾斥黄龙驯，人生自贵此有身。正恐畏途出床茵，至人平视夷险均。覆却不入操舟神，杆匜江海云霞巾。冯夷肩吾与我邻，六合一室谁疏亲。欧阳画舫斋名新，自记夸述草木春。凭栏四望疑涟沦，所言枝叶非本真。君斋继作义相循，平生未与君主宾。有斋亦未逝其陈，读君两记拟欧伦。贤子求书意颇谆，跋尾君见或不嗔，邈哉欧子不可询。
题花䲧夕阳迟图
作者：姚鼐
朝代：清
体裁：七言绝句

谁辨韶光速与迟，无情有态问花枝。分明羲御长停处，正在淩云一笑时。
题许令君逗雨斋集二首·其一
作者：姚鼐
朝代：清
体裁：七言绝句

鸳湖继武一诗人，怀古思乡别有真。憔悴青山江水上，谁知白发唱《阳春》。
题许令君逗雨斋集二首·其二
作者：姚鼐
朝代：清
体裁：七言绝句

踟蹰山下酒盈樽，陶令官休倚菊园。诗境澹如秋水远，不教哀怨和啼猿。
题谢蕴山方伯苏潭图
作者：姚鼐
朝代：清
体裁：古风

南昌山色如青玉，下照澄江千里绿。倚江都会贤俊居，各起亭台带修竹。先生小园堂数弓，聚书万卷花萼红。四方名士春秋同，举觞吟啸于其中。游赏年年情未足，世推丰玉兼饥谷。使节东领黄河堤，法冠北上太行麓。独于钱塘治绩多，来旬再莅西湖曲。杭州前后瞻苏公，先生事与东坡同。小园旧以苏潭命，或疑前定天所通。谶占小数何足道，先生本忆南康好。因怀苏步作苏潭，更著新图写昔抱。君不见安石东山在越中，金陵亦托东山号。当时曾治循海装，中原事定思一航。威仪山泽百世芳，远述祖德何能忘！功名卓越人间事，自古男儿悲故乡。
题负薪图
作者：姚鼐
朝代：清
体裁：七言律诗

落叶被径行客稀，晚风吹树斜阳微。空山短日惜馀景，野老长镵甘息机。瀑流侧足巨岩响，峰高倚杖秋云飞。村林舂黍户将闭，寒谷束荆人未归。
题赵瓯北重赴鹿鸣图·其一
作者：姚鼐
朝代：清
体裁：七言律诗

六十年前幸附君，见君登第应卿云。禁闱持橐犹瞻近，滇海分符遂离群。见说悬车耽撰述，极思操彗接清芬。而今起冠嘉宾会，何意工歌又共闻。
题赵瓯北重赴鹿鸣图·其二
作者：姚鼐
朝代：清
体裁：七言律诗

绿发诸郎并白头，同承天泽赋鸣呦。先生人瑞真麟凤，下走才微一燕鸠。敢道与君成二老，与逢此会亦千秋。却悲旧日同登侣，原隰霜零不可求。
题赵雨亭出关图
作者：姚鼐
朝代：清

冰雪天山照往来，悬旌四见玉门开。尊前渥赭颜如昔，身是唐朝老万回。
题释果仲诗
作者：姚鼐
朝代：清
体裁：七言绝句

慧业何尝不可珍，研思处处斗清新。寒山拾得诚难企，正作人间休上人。
题铁制军筹海图
作者：姚鼐
朝代：清
体裁：七言律诗

持橐尝从汉建章，拥旄全督禹徐扬。内忧鸿羽劳中泽，外镇鲸波瞰大荒。星月夜悬筹笔幕，风云昼护建戈樯。归来更就论经席，巾卷诸生似堵墙。
题陈嵇亭工部鹤桂门图
作者：姚鼐
朝代：清
体裁：七言绝句

编篱植援桂为门，中置藜床道自尊。纵使淮南好仙术，淹留无计致王孙。
题陈硕士母鲁恭人端居课子图
作者：姚鼐
朝代：清
体裁：古风

我识夫人夫，朝衫托京国。继遇夫人弟，幅巾江水北。自始逮今玆，春秋三十易。当时谈宴末，偶及中闺德。仪容黯终掩，吾友亦远隔。遥想琴瑟哀，与彼同生戚。徒存四尺纸，绘作镫火夕。慈母如师严，雒诵殷四壁。图中最稚儿，玉立今八尺。挂席出彭蠡，就我同书策。万卷容可收，熊丸不复得。我闻画阏氏，泣涕甘泉侧。憬彼休屠子，忠孝汉庭则。何况传经家，不匮名当赫。又闻悲思者，不可为太息。怜吾失母雏，丱发初覆额。奄垂二十年，感伤衰鬓白。
题韩魏公早朝像
作者：姚鼐
朝代：清
体裁：七言绝句

当年秉笏独书思，每进难陈父子词。逮托北门荣昼锦，永昭陵远梦罘罳。
题黟县朱荣朝望岳楼图
作者：姚鼐
朝代：清
体裁：五言律诗

记托新安郡，晨朝见异峰。遥思黄叶径，多被白云封。孤往未能决，他年焉可逢。披图如曩昔，惆怅列岩松。
饮郑前村寓舍观其两郎君新作文艺前村本出先伯之门追感往昔作此二首·其二
作者：姚鼐
朝代：清
体裁：七言律诗

省垣羁宦迹相亲，再世论交况有神。闻说伯高真可学，从游桑扈见长贫。中年乐趣殊儿辈，此日儒林少丈人。金玉欣看文价贵，眼前过迈又超伦。
香亭得雄于其去岁所失小郎有再生之徵一诗为贺兼以识异
作者：姚鼐
朝代：清
体裁：七言律诗

普门大士感修熏，福德儿重乞细君。正似吾乡张太傅，再招东晋大将军。金环桑穴真堪信，老蚌珠胎倍可欣。逸少诸郎他日贵，不妨小者最超群。
马雨耕住相图
作者：姚鼐
朝代：清
体裁：古风

自有天地驱羲娥，风云变灭流江河。我昔婴稚今发皤，如箭逝弩丝运梭。直逮建翣嘶《虞》歌，焉得停晷容婆娑。君取住义将云何，君言变者自迁讹。有不变者常无他，心如死灰身槁柯。所住非中非四阿，须弥蚊睫谁么么。稊米万物非寡多，万劫靡辨于刹那。了无未来与已过，此为住义奚可诃。我闻尘根相荡磨，应无所住传佛陀。须菩提闻涕滂沱，今始知道异昔科。况君涉世犹同波，画成戴发为优婆。忽然念起火焚和，恐君禅病容未瘥。因言生义皆网罗，住与不住同偏颇，更请断臂求达摩。
高枕远江声
作者：姚鼐
朝代：清
体裁：五言排律

野客江连阁，孤眠月浸帘。暗空吹浪急，静夜觉声添。巨响真春枕，微风与度檐。梦中惊蝶栩，人外舞蛟潜。断续随宵柝，依稀杂漏签。雷奔殷大壑，露冷警单缣。秋到夔州峡，寒侵杜老檐。高吟仍拥被，悲壮怒涛兼。
魏三藏菩提流支在胡相国第译金刚经刻石拓本
作者：姚鼐
朝代：清
体裁：古风

佛在祗树园，当时说此经。须菩提跽前涕零，复有千二百五十人旁听。草堂寺盛秦姚兴，鸠摩罗什天竺僧。译诸经品中，此经为大乘。后有菩提流支来，世言可埒罗什才。侍中崔光为执笔，相国之第为之开。别出译本劖崔嵬。自从西晋乱，震旦人最苦。是时佛法兴，经律遍中土。大慈无力拯横流，象义犹能歆暴主。其閒暂废太平真君年，厥孙事佛俄加虔。废者奉道希神仙，复者谄媚求福田。糜烂战斗峻刑网，穷饰寺庙开法筵。太和以来既南渡，洛阳伽蓝起无数。胡后宫闱不可言，永宁佛图功最钜。后胡国珍前冯熙，敬事释门皆后父。富贵已极忧死生，外戚无功谓神助。译经更荐国珍死，作福宁非太后故。我闻佛法不可文字求，廓然无圣道最优。天宫龙藏积万卷，纷纭律论谁穷搜。其中佛语魔语杂，埽除皮毛见正法。章句文义若争巧，不二无言何处答。君不见胡后起自姑为尼，死入双灵寺内栖。其始以此终亦此，妙义那知葱岭西。河阴朝士埋碧血，洛下宫闺生蒺藜。祗有青山宗片石，留传绝域舍婆提。
鱼门编修曩以一诗送仆南归今失其槁更向仆钞取因并一诗寄之
作者：姚鼐
朝代：清
体裁：七言律诗

六艺高论玉麈挥，百家杨秉莫能非。欣登云阁仍簪笔，却送春艎忆钓矶。再应徵书丞相老，三为祭酒大夫稀。圣朝举欲留儒者，岂得归田志不违。
鲍鸾书自歙渡江问业于蒙陋愧其意赠以诗
作者：姚鼐
朝代：清
体裁：七言律诗

我如山径断行轩，拥肿枝柯大树存。节目何由能待问，青黄久已谢为樽。披榛客自非流俗，岐路谁当见道原。共对小庭芳草积，林风吹晚更无言。
鹫峰寺
作者：姚鼐
朝代：清
体裁：五言律诗

寂寂青溪水，萧萧祇树园。江潮春入郭，海月夜当门。银杏风前活，金容世外尊。陈隋销落后，来听道人论。
黄慎雨景
作者：姚鼐
朝代：清
体裁：七言绝句

数椽深壑架茅茨，乱木霾云出谷迟。忽听后岩飞瀑急，四山风雨已多时。
黄河曲·其一
作者：姚鼐
朝代：清
体裁：七言绝句

负羽千营臂角端，平明卷幕北风寒。青天西挂黄河水，立马长榆塞外看。
黄河曲·其二
作者：姚鼐
朝代：清
体裁：七言绝句

黄河缭绕漠南山，秋尽蒲昌雁尽还。万里白云飞不去，朝朝长结玉门关。
黄陂道中
作者：姚鼐
朝代：清
体裁：七言绝句

故乡东望隔齐安，马首才旋去不难。略似霸陵临渭上，瑟声清怨走邯郸。
黄麻似六经
作者：姚鼐
朝代：清
体裁：五言排律

裁诏今时美，模经古义遐。词头颁紫殿，天语播黄麻。尔雅原儒术，文章擅满家。训谟真有体，风雅共无邪。德合三王节，词搴六籍华。援毫思博达，扶杖听咨嗟。内相从唐贵，中书自汉嘉。丝纶逢圣主，视草倍难加。
黟县道中
作者：姚鼐
朝代：清
体裁：五言律诗

苍翠压人低，流云落大溪。连岩�草日，悬隥带阴霓。雨歇群山响，春深万木齐。寥寥方久立，谷鸟一为啼。
黟县道中
作者：姚鼐
朝代：清

苍翠压人低，流云落大溪。连岩𡼡草日，悬隥带阴霓。雨歇群山响，春深万木齐。寥寥方久立，谷鸟一为啼。
龙江阻风
作者：姚鼐
朝代：清
体裁：七言律诗

紫金山外俯群峦，白鹭洲前木叶丹。十月清霜天地肃，一江空水古今寒。往来未定秦淮宅，冷落唯投大泽竿。坐待暮天霞作绮，吾生何处不盘桓。
与华豫原言怀
作者：姜任修
朝代：清

不顾人岑寂，风檐作雨声。一镫摇雨影，百盏到三更。生死容身许，乾坤有骨撑。醉言如可信，终古见交情。
二十四桥望月歌
作者：姜任修
朝代：清

廿四桥下秋水清，廿四桥上秋月明。水清月明两相向，登桥一望知秋情。秋入江南早，凋动江南草。可惜杜司勋，不耐秋风老。风飒飒，露泥泥。砧杵急，鸿雁飞。青楼十二今何在，梦绕扬州归未归。桥下水流流不止，繁华流入西江里。二分明月谁为绳，尚在人间照空水。
寄焦山诸旧游
作者：姜任修
朝代：清

江上青峰在，相望十七年。几时闲话旧，昨日醉逃禅。我已如僧老，山犹忆客颠。凭流将梦去，先到海云边。
于少保墓
作者：姜图南
朝代：清
体裁：古风

于庙临南山，苍石触碑倒。墓临折苔痕，将军古藤袅。八埏流尘沙，丹书永祠祷。秋虫泣唧唧，落叶不可扫。蝶翅冷堕地，人迹灭衰草。石盘岭纡回，荒冢垒枯槁。北狩时存往，廉颇计惟蚤。空惜千载名，忧伤以终老。
晚过语溪
作者：姜图南
朝代：清
体裁：五言律诗

归棹已如此，微微向暮情。岂知秋月满，更觉野烟生。帆落斜依渚，人归半入城。红霞飞不尽，一片树中明。
互嘲巧对
作者：姜垓徐枋
朝代：清
体裁：联

桓温一世之雄，尚有枋头之败；项羽万人之敌，难逃垓下之诛。
哭徐南村
作者：姜大庸
朝代：清

一声长啸忽骑鲸，江上骚坛谁主盟。人品定归高士传，诗才应重布衣名。敢追白雪称同道，空对黄花感旧情。皓首穷经心血苦，等身遗稿倩谁评。
程非梦移馆题赠
作者：姜宇节
朝代：清
体裁：七言律诗

十年流寓旧都亭，糊口还凭子墨灵。深巷停车门挂席，闲阶没草案横经。桃花浪卷千层碧，杨柳风飘一向青。握手故人长太息，城南尚有少微星。
泊宝应
作者：姜安节
朝代：清

河伯由来悍，秋霖势更张。屋沈余井灶，树灭辨微茫。万里湖天阔，千村稼穑荒。农家无住处，草舍架官塘。
临江仙·纪游
作者：姜实节
朝代：清
体裁：词

梦断罗帏春睡浅，小楼风竹频敲。溪流一曲抹山腰，雨香初拂柳，日气渐烘桃。笑解金龟同买醉，故人雅集金宵。阄诗量酒兴还饶，晓钟齐女墓，残月大姑桥。
江山游览诗同长兄勉中赋
作者：姜实节
朝代：清

北固横天堑，登高杖短筇。马嘶残梦月，鸦避落帆风。草木春城外，江山战垒中。孙刘饶往迹，流览意无穷。
白头公鸟
作者：姜实节
朝代：清

霜鬓逢春可自由，老人端的为多愁。不知小鸟缘何事，也向花前白了头。
程汝谐移居虎丘
作者：姜实节
朝代：清

斟酌桥边市，花园巷里居。石墙低见屋，山溜暗通渠。有客携诗卷，从亲奉板舆。此中多胜境，应不羡华裾。
绣谷堂中牡丹今岁惟开一枝杨子鹤马扶羲徐采若暨目存上人各为作图王石谷补一石余为题句
作者：姜实节
朝代：清

四人分写一花枝，写出传看朵朵奇。恰似《兰亭》摹拓本，浅深肥瘦各相宜。
芮玉权招饮同章颖叔诸子即席分赋
作者：姜实节
朝代：清

选石支茶灶，留宾启竹关。绕篱双涧水，对酒一楼山。屋小疑僧住，林空羡鸟还。买田吾有意，终傍二溪间。
虎丘
作者：姜实节
朝代：清

寺门归路柳堤东，十月繁霜唳早鸿。好是日斜人去后，一天红叶下西风。
雕
作者：姜实节
朝代：清

天山白草路横分，日暮悲笳不忍闻。想得玉关方转战，皂雕风起欲盘云。
题画笋
作者：姜实节
朝代：清

箨龙新长满前汀，想见枝生叶更青。便拟与君同侧耳，秋声齐向画中听。
题簪花图
作者：姜实节
朝代：清

六年前见倾城色，犹是云英未嫁身。今日相逢重问姓，座中愁杀白头人。
题黄鹤山樵听雨楼卷
作者：姜实节
朝代：清

湖天过雨水冥冥，吹绿东风草一汀。绝似铜坑桥上望，远山如发向人青。
寄别王冈龄
作者：姜宸熙
朝代：清

桦烛烧残漏断更，江亭惜别酒重倾。月斜野浦潮初落，钟动寒城客早行。百里云山愁远隔，三秋书札怅离情。迂村老病青嵝死，槃敦何人念旧盟。
真州
作者：姜宸熙
朝代：清

曙色霁遥浦，片帆冲晓行。疏镫明驿火，残雨乱鸡声。绿树真州道，青山建业城。渡江空击楫，搔首叹劳生。
秣陵道中
作者：姜宸熙
朝代：清

浪迹非吾愿，远游思黯然。偶随瓜步雨，独上秣陵船。画角吹残戍，饥乌噪野田。江乡春已尽，处处柳如烟。
东皋草堂看杏花饮酒歌
作者：姜宸英
朝代：清

一春不闻春禽啼，何处草绿裙腰齐。乍喜相邀出郭游，庆丰堤南涚水西。翩翩肩舆相趁去，红缨紫鞚争先度。双林磴道一凭栏，出门问个东皋路。王孙待我香界庵，轩轩同扶下石龛。笑指前村万缬红，铺茵设席来微风。不用金盘堆玉脍，飞花自满颇黎钟。小队花间低按曲，曲中唱道春归速。城阴笳吹落斜阳，日暮莺啼过修竹。更炊京稻煮河鱼，重向东皋亭上呼。主人忘势客忘分，道旁醉倒酒家垆。明朝三斗看朝天，白头闲共春风颠。
哭魏叔子二首
作者：姜宸英
朝代：清

鸾江哀挽一时闻，惜别他年怅离群。天末无因能致酹，夜台谁与共论文？江山寂寂归魂断，葭菼凄凄去路分。尚有蔡邕书籍在，独随秋草伴孤坟。苦节谁云不可贞，翠微山共首山清。更无安道能求死，只有韩康解避名。远愧文章当纻缟，不教官爵累铭旌。临风一恸江天豁，未觉前贤畏后生。
哭魏叔子二首·其一
作者：姜宸英
朝代：清

鸾江哀挽一时闻，惜别他年怅离群。天末无因能致酹，夜台谁与共论文？江山寂寂归魂断，葭菼凄凄去路分。尚有蔡邕书籍在，独随秋草伴孤坟。
哭魏叔子二首·其二
作者：姜宸英
朝代：清

苦节谁云不可贞，翠微山共首山清。更无安道能求死，只有韩康解避名。远愧文章当纻缟，不教官爵累铭旌。临风一恸江天豁，未觉前贤畏后生。
宜亭
作者：姜宸英
朝代：清

不知秋远近，水色涨平芜。晒岸多渔网，浮舟半竹庐。桥欹眠折苇，槛倒坐间凫。落日宜亭上，寥寥吾辈俱。
徐健庵编修筵上观洗象
作者：姜宸英
朝代：清

长安六月三伏始，主人门对御河水。御河流水声潺潺，玉泉奔赴城西湾。是日都人看洗象，立马万骑车千辆。曼延蹴鞠罗岸旁，吹角鸣钲沸川上。满堂宾客何从容，棋局未了酒不空。日中报道象奴出，至尊朝罢明光宫。魋形诡貌三十六，一一骑就深潭浴。云起乍疑龙蜿蜒，湍回更与人翻覆。须臾小吏前推排，将军拔营群象回。就中一象行踯躅，齿毛脱落颜摧颓。长者谓余岂解事，此物经今不知岁。闻说先朝万历初，贡车远自扶南至。中更四帝时太平，一朝闯贼残神京。忍死不食三品料，俯首泪下声哀鸣。沧桑变换忽尘梦，勉强逐队留残生。茫茫旧事君莫说，劝君且饮杯中物。
惜花
作者：姜宸英
朝代：清

一春强半是春愁，浅白长红付乱流。剩有垂杨吹不断，丝丝绾恨上高楼。
扬州慢·和月三题西田弟天寒翠袖图
作者：姜恭寿
朝代：清
体裁：词

蛩语催寒，蟾光破暝，绘成一片秋容。恨阑干十二，倚不尽愁踪。宛转向池塘立遍，惊看月影，过了梧桐。任香尘冰透，苍苔立折弯红。踌躇半晌，乍回头、密语西风。想漏杳如年，宵凉似水，香冷薰笼。有梦知无觅处，霜桥茅店泊孤篷。把鸳衾红泪，不如滴向芙蓉。
扬州慢·偶题
作者：姜文载
朝代：清
体裁：词

风鬓青松，露裙红软，立来已是多时。转湖山归去，到栏畔行迟。忽提起当年此地，莺偷歌板，花袅烟丝。把梢头豆蔻，灯前破了些儿。从今细想，怎当他、废馆荒池。便月会玲珑，风能淡荡，谁与相携。倚遍旧寻欢处，清宵上、雁影参差。纵乌丝千叠，能书多少相思。
更漏子
作者：姜文载
朝代：清
体裁：词

昨宵情，今夜又。岂是等閒能彀。须忍耐，细温存。趁灯儿未昏。美满。更初转。爱煞绿娇红软。待别后，想而今。相思知更深。
霜叶飞·自题晓风残月小册
作者：姜文载
朝代：清
体裁：词

一春烟雨，隋堤住，堤边花绽莺小。几曾耽阁得多时，腐草为萤早。蓦地想、因循过了。栖鸦啼梦魂惊觉。奈欲去难行，又欲住难留，究竟是如何好。惟向夜雨青灯，舒毫搦管，画出孤馆怀抱。柳丝牵惹玉绳低，夹岸蛩声悄。一着笔、心情便恼。芙蓉江上秋波老。待买只船儿去，祖道清江，送人衰草。
霜天晓角
作者：姜文载
朝代：清
体裁：词

魂梦频惊。有谁来唤声。暂也从教寂寞，争夜夜、杳无凭。凄清。窗月明。泪珠流枕棱。为问那人归去，可也似、恁般情。
时有馈鹧鸪者畜之不飞不鸣慨然赋之
作者：姜星源
朝代：清

黄陵庙，青草湖，回头往境都模糊。一握粟，一勺水，得食阶除竟如此。钩辀与格磔，哥哥行不得。柰何一朝入樊笼，三缄尔口同反舌。请对以臆来我旁，摧翎铩翮难翱翔。能言久已谢鹦鹉，文采遮莫输鸳鸯。幸远庖厨避鼎俎，敢说爰居畏钟鼓。一饮一啄亦偶然，寄身篱下宁自主。得过且过无庸呼，羽毛重整春风苏。翩然高举旧南图，君不见，知己当逢郑鹧鸪。
游草堂谒少陵石刻像
作者：姜星源
朝代：清

昔登东鲁郭，今上锦官城。地各千秋胜，祠经历劫更。居然大夏庇，仍旧草堂名。同是风尘客，来游百感生。
送孙武水之台湾
作者：姜晨熙
朝代：清

羡门居士人中豪，雕龙妙手镵双毫。元音击拊鸣钟鼗，才思鹊起冠英髦。吴越盘敦推孙鼛，偶携竹笠披征袍。残书万卷奚奴挑，无诸城下秋萧骚。客窗冷破西风号，猖狂忽慕乘桴逃。径思跨海钓灵鳌，笔床蹴寄彭泽陶。邻鸡攘割挥牛刀，向我作别意忉忉。离亭握手开芳醪，海乡滋味脍鱼鱽。玉觥交错馀贪饕，追欢更卜焚兰膏。阄题射覆白战鏖，齐楚盟会联滕曹。酣歌各客乡音操，送君此去纵游遨。厦门东望桅樯高，拍天白浪流滔滔。蒲帆十幅驾渔舠，赤鲸欲起吼蒲牢。铁板沙涨水三篙，鹿耳门迥风飕颾。海蛮互市声喧嘈，碧眼番贾来红毛。金汤七里雄城壕，海氛久靖弓垂櫜。土垣编竹都葸簩，蒙茸瘴岭豺虎嗥。民居栉比茅索绹，潮田种作无灾涝。番童赤足腰束绦，腾空捷足如猿猱。口啖生畜何腥臊，蚌灯燃火鱼膏熬。春风二月柔丝缫，踏歌游女弹胡槽。垆头劝饮倾葡萄，蛮乡风俗原淫惂。看君教化奏琳璈，朱门抵掌谈嚣嚣。殊方问俗及豚羔，海隅鸿雁无哀嗷。青油帐底醉醄醄，仰天狂叫首频搔。男儿岂仅终蓬蒿，尘胎会见解天韬。蓬瀛路近山周遭，神仙宗伯访卢敖。鲲鹏变化将翔翱，旂常勋业符伊咎。即今宝剑龙光韬，凌霄志气君毋挠。穷途笑我吠狂獒，石田耕遍徒劳劳。一编敢说诗名叨，绝交书莫拟山涛。他年共尔归江皋，称觞各捧瑶池桃。
题画
作者：姜桂
朝代：清

暖风晴日值良辰，窗外梅花数点新。更想林泉清淑致，山光树色写初春。
挽马玉昆联
作者：姜桂题
朝代：清
体裁：联

干戈未定，与君早岁行间，忆裹创血战，艰苦备尝，伟绩壮山河，生有自来，七秩考终遗恨少；壁垒依然，慨我代膺阃寄，当布奠倾觞，英风宛在，大名垂宇宙，赏延后世，一门馀荫受恩多。
自日本东京拟回国至赤马关闻国中有变诣山寺恸哭遂为缟服有遐举之志
作者：姜玮
朝代：清

日边消息使人惊，遥倚西风涕泪倾。家室苍茫何足问，宫闱震荡若为情。匡时未任夷吾责，避世空怀仲子清。筇竹一枝芦一叶，栈云阁雨且孤征。
金山寺和崔石樵上舍
作者：姜玮
朝代：清

试觅铜瓴第一泉，金焦宛在洞中天。谁携《贝叶》六千卷，独住精蓝五百年。孤磬寥寥云际落，华镫的的夜深悬。商量起灭人间相，多爇风炉一炷圆。
黄梅道中怀独悟上人
作者：姜玮
朝代：清

水木清华洞府明，坐怜衣袂白云生。僛僛过鹿如相唤，策策游鱼亦不惊。清绝湖山今夜梦，冷来风雨十年盟。云游妙伴栖何处，头白人间旧向平。
集句联
作者：姜皋
朝代：清
体裁：联

且与扬雄说奇字；要令安世诵亡书。
集句联
作者：姜皋
朝代：清
体裁：联

书似西台差少肉；诗如东野不言寒。
集句联
作者：姜皋
朝代：清
体裁：联

仙心欲捉左元放；大草闲临张伯英。
集句联
作者：姜皋
朝代：清
体裁：联

元亮本无适俗韵；东坡也是可怜人。
集句联
作者：姜皋
朝代：清
体裁：联

前身自是卢行者；伴直难呼孟浩然。
集句联
作者：姜皋
朝代：清
体裁：联

小诗试拟孟东野；款段曾陪马少游。
集句联
作者：姜皋
朝代：清
体裁：联

成佛莫教灵运后；作诗犹是建安初。
集句联
作者：姜皋
朝代：清
体裁：联

沽酒独教陶令醉；狂言屡发次公醒。
集句联
作者：姜皋
朝代：清
体裁：联

行乐及时惟有酒；无言对客本非禅。
集句联
作者：姜皋
朝代：清
体裁：联

高会日陪山简醉；题诗谁似皎公清。
集句联
作者：姜皋
朝代：清
体裁：联

高怀尚友漆园叟；后学过呼韩退之。
贺张百熙60寿联
作者：姜筠
朝代：清
体裁：联

贵总仙曹，寿先佛节；姓尊天宿，名长地官。
梳妆楼
作者：姜贻绩
朝代：清

山名以象或以形，不闻山以楼为名。楼或在山山得名，斯何为以梳妆称。山头众峰呈象巧，奁匣窗台启清晓。方疑布盝圆镜磨，钗股牙梳横列好。山前一峰尤争妍，长肩秀削姑射仙。得非神女行云偶过此，抑或望夫来登久不还。寻碑剥藓空山空，凿斧岂有神鬼工。因象为名本形似，循名责实其安庸。世间名实类如此，耳食目论真儿童。
眉月
作者：姜贻绩
朝代：清

盈手方惊错，如眉细逼真。二分明未彀，一曲画初新。有态堪描额，无心不带颦。几回楼上望，愁杀卷帘人。
效阮公咏怀·其一
作者：姜起钧
朝代：清
体裁：古风

皇穹无终极，厄会在阳爻。玄云蔽日昼，爝火光摇摇。怪诞独不情，刍狗多遁逃。重冈无静林，僻壤无乐郊。驷介赋清人，河上徒逍遥。
效阮公咏怀·其二
作者：姜起钧
朝代：清
体裁：古风

东园有嘉树，日暮起重阴。飞鸟度重冈，翩翩投其林。枝叶一何茂，栖息阻且深。竟夕随风翔，怀我空好音。慷慨发长叹，何以慰素心。
南乡子·寄外
作者：姜道顺
朝代：清

屈指数归期。又过春风春雨时。面上啼痕心上事，沉思。未审君家知不知。春尽瘦腰肢。多病昏昏妆也迟。无限闲愁难自遣，拈词。手擘吴绫细划丝。
浪淘沙·思亲
作者：姜道顺
朝代：清

忆自去庭帏。远逐于飞。离亲屈指几何时。早又暮秋天气了，换却罗衣。镇日盻归期。膝下谁依。画楼空掩到应稀。望断白云家不见，珠泪倾垂。
读柯南陔幔亭集·其一
作者：姜遴
朝代：清
体裁：七言绝句

曾读屯田一卷词，晓风残月起相思。今朝重把南陔集，欲倩春莺谱竹枝。
读柯南陔幔亭集·其二
作者：姜遴
朝代：清
体裁：七言绝句

不信蛾眉怨独多，新诗哀艳意如何。看来李峤真才子，爱咏人间水调歌。
古北口
作者：姜锡嘏
朝代：清

嵯峨山势绝跻攀，一线梯悬碧落间。大汉风烟连雁塞，雄边锁钥控鱼关。滩声怒激千层浪，岚气平吞万仞山。海岳升平无战伐，戍楼长对白云间。
水口驿登舟
作者：姜锡嘏
朝代：清

山川围海国，形势最称雄。老树孤云外，轻舟乱石中。雾浓疑有雨，滩响不因风。清绝知何处，还看橘柚红。
自君之出矣
作者：姜顺龙
朝代：清

自君之出矣，不复理朱颜。朱颜为谁好，对镜空自怜。自君之出矣，不看高楼月。月缺有圆时，人生长离别。自君之出矣，寂寞酴醾架。妾自看花开，妾复看花谢。
自君之出矣·其一
作者：姜顺龙
朝代：清

自君之出矣，不复理朱颜。朱颜为谁好，对镜空自怜。
自君之出矣·其三
作者：姜顺龙
朝代：清

自君之出矣，寂寞酴醾架。妾自看花开，妾复看花谢。
自君之出矣·其二
作者：姜顺龙
朝代：清

自君之出矣，不看高楼月。月缺有圆时，人生长离别。
杏花天·即景
作者：姜顼忻
朝代：清
体裁：词

柳丝拖碧清光晓。摇曳东风寒峭。杏花丛里蜂儿闹。成阵落红谁扫？枝上黄莺声巧。羡美景、芳华未老。艳阳天气寻春早。半是风流妖娆。
挽彭玉麟联
作者：娄云庆
朝代：清
体裁：联

衡岳产名贤，当年楚鄂从征、江淮转战、粤海督师，数十载患难相随，恩遇独深知己感；湖湘传噩耗，此日九重震悼、万姓悲思、三军涕泣，千百代馨香不忒，易名群仰老成型。
台湾偶作
作者：娄广
朝代：清

岛彝越海附中原，节物惊心异故园。丛菊春开殊可意，荷花腊艳更销魂。佛头硕果婆罗蜜，鹄面奇人傀儡番。拟续齐谐频阁笔，换猪怪事不堪论。
台湾偶作
作者：娄广
朝代：清

蝇蝇番姓土风偏，不识干支恍葛天。择赘凤□翻午夜，收成鼍鼓庆周年。桀骜身臂黥花灿，男女腰肢削竹编。驿传倩渠传片檄，行追奔马似飞仙。
台湾八咏
作者：娄广
朝代：清

宿雾薄东溟，鸿濛一气青。波间升晓日，万象尽流形。
台湾八咏
作者：娄广
朝代：清

山峻曰鸡笼，连云插海中。炎方偶积雪，传播恁匆匆。
台湾八咏
作者：娄广
朝代：清

沙阜势如鲲，渔人网罟屯。夜阑灯火烂，照破海天昏。
台湾八咏
作者：娄广
朝代：清

沧海本无垠，谁安鹿耳门。年年春到此，散作候潮喧。
台湾八咏
作者：娄广
朝代：清

海国淼无穷，澄台瞰四封。自从归禹贡，何水不朝宗。
台湾八咏
作者：娄广
朝代：清

海藏发雷霆，为涛鼓众听。最宜风雨候，载酒上斐亭。
台湾八咏
作者：娄广
朝代：清

艇子渡安平，乘风一叶轻。夕阳帆影乱，彼岸莫烟横。
台湾八咏
作者：娄广
朝代：清

西屿隐平沙，衒奇砌落霞。千帆标倒影，一抹夕阳斜。
海会寺
作者：娄广
朝代：清

此地当年拟馆娃，蜃楼海市霸图赊。王孙已去遗芳草，宫院谁来扫落花。歌管声沈闻贝叶，舞衫采彻现袈裟。我非佞佛閒随喜，喜见梯航属一家。
筏上竹屋客座联
作者：娄胜功侄
朝代：清
体裁：联

水底有天行日月；座中无地著尘埃。
筏上竹屋门联
作者：娄胜功侄
朝代：清
体裁：联

接天烟水横三楚；映水楼台别一家。
中秋对月
作者：孔丽贞
朝代：清

玉宇无尘万籁幽，卷帘一派暮烟浮。飞飞归燕方辞社，寂寂寒蛩已报秋。桂蕊迎风香满袖，桐阴绕座月当楼。世情争似清虚好，不染人间半点愁。
哭亡夫
作者：孔丽贞
朝代：清

亲老妾心悲，哭君无尽期。月圆分镜日，雨滴断肠时。生死魂难聚，幽明路已歧。纵为华表鹤，留语复谁知。
读玉峰书城叶夫人诗因步其韵
作者：孔丽贞
朝代：清

卜宅临江志自伸，柴门常闭不知春。汲泉瀹茗全抛俗，绕舍栽蔬未是贫。曲径花铺鹤梦稳，茅斋雨过燕泥新。只怜落落无俦侣，同调难逢我辈人。
寄夫子宜川
作者：孔传莲
朝代：清

斯立只哦松，君今意气雄。官为七品佐，身落万山中。羽檄驰荒徼，征求感《大东》。莫嫌劳瘁剧，黾勉救疲癃。
幻梦杂记
作者：孔传莲
朝代：清

忽惊呼啸出堂皇，昏黑中腾引炬光。柱国阎罗原一体，前朝甲第大功坊。依依奴婢路歧逢，涕泣推扶劝返踪。此处绝无娘姓氏，休教迟及五更钟。
幻梦杂记·其一
作者：孔传莲
朝代：清

忽惊呼啸出堂皇，昏黑中腾引炬光。柱国阎罗原一体，前朝甲第大功坊。
幻梦杂记·其二
作者：孔传莲
朝代：清

依依奴婢路歧逢，涕泣推扶劝返踪。此处绝无娘姓氏，休教迟及五更钟。
挽庶母联
作者：孔传金
朝代：清
体裁：联

慈母如母，贵父之命也；顾我复我，鬻子之闵斯。
半塘吊五人墓
作者：孔传铎
朝代：清

直是歼凶阉，千秋气共伸。由来殉义客，何必读书人。胜国山河改，巍坟俎豆新。三良空惴惴，殊让尔精神。
山中
作者：孔传铎
朝代：清

山居尽日无膏沐，侍女牵萝补茅屋。芳草春时深闭门，月明自伴梅花宿。
望绎山
作者：孔传铎
朝代：清

薄暮驱车过鲁台，凫山青远绎山来。地余碑勒秦皇篆，天借桐为《禹贡》材。万石玲珑堆洞壑，一松夭矫托云雷。无由驻马探奇胜，满眼征尘首重回。
泮水
作者：孔传铎
朝代：清

鲁侯到今日，不知几千年。宗社凡几易，城郭亦几迁。如何一曲水，独在城南偏。昔人采芹藻，今人来种莲。相彼莲与芹，同一水上鲜。披襟歌《鲁颂》，物色固依然。千乘时戾止，车马何骈阗。嘉彼德音昭，因之遗泽传。咄哉灵光殿，漠漠生荒烟。
秋日杂咏
作者：孔传铎
朝代：清

玉露萧森万壑幽，凄清天气独登楼。三更鹤唳惊回梦，万户砧声送到愁。但使读书充腹笥，莫悲身世似传邮。浮生几个成闲坐，且向花间判酒筹。
重刊先世北海集有述
作者：孔传铎
朝代：清

曹瞒柄汉政，刘氏颓三纲。岂无名流士，大雅皆沦亡。遐哉管幼安，皂帽去辽阳。咄嗟华子鱼，末节何猖狂。其余建安子，仁义志久荒。草檄愈头风，借面以吊丧。碌碌何足数，谁为声价昂。列祖北海公，风厉不可当。矫世敦古道，独论盛孝章。观其友祢生，抱负岂寻常。裸衣骂广座，挝鼓声悲凉。非公孰具眼，彼此相激扬。瞒也狐鼠俦，公真威凤翔。当其未遇害，汉祚固无伤。曹孔不两立，薰莸互相妨。惜呼时不遇，尽室竟罹殃。太阿虽屈折，不失为至刚。三复此遗编，使我增慨慷。斯文在异姓，固当为表彰。况乃先世贤，遗琴犹在堂。梓之附家乘，用戒永珍藏。
秋怀
作者：孔兰英
朝代：清

纷纷木叶舞回廊，自酌香醪破闷尝。远道短书劳怅望，此邻长笛助悲凉。閒愁易乱如衰草，女伴难留似夕阳。独有寒蟾非世态，照人薄醉坐兰房。
自题燕姬出猎图
作者：孔兰英
朝代：清

霜气冷征衣，秋原雉兔肥。燕姬年十五，挟弹势如飞。
蝶恋花·题百蝶图
作者：孔印兰
朝代：清

逐队飞来如解语。栩栩蘧蘧，相与成俦侣。写遍鹅溪多逸趣。香生一砚梨花雨。梦醒南华天欲曙。底事罡风，乱捲春深处。剩得粉痕黏落絮。芳魂已返罗浮去。
张小圃学使以重刊秀野堂本韩诗见贻赋谢
作者：孔宪彝
朝代：清

平生尊韩公，梦寐每若见。学诗名吾斋，古来宝李汉。侧想秀野堂，苦心事摩研。精本世罕求，日久或漫漶。嘉惠重开雕，朱墨何璀璨。流传贵有人，欣复归使院。我登文海堂，获此剧欢忭。篷窗日吟诵，客路消午倦。窃谓公文章，流派实淹贯。光焰万丈长，已导欧苏先。寻源共追溯，乌能得涯岸。性情得所近，学焉志吾愿。拜嘉多余珍，此惠实所冠。
张诗舲方伯以伏波铜鼓送焦山寺中作诗纪事依韵和之
作者：孔宪彝
朝代：清

宝气夜上贯东斗，蛟龙拜舞江声吼。无人知是铜鼓来，但讶虹光满户牖。此鼓流传自峤南，伏波将军手亲叩。斑斓古色青且苍，神物犹存千载后。张公得之桂岭西，万里携归达江口。草堂藏弆多吉金，独此神奇宝永久。兴至摩挲日千百，诗成落笔驱蛟虬。忽思位置焦山巅，径买扁舟载之走。雁堂有鼎属定陶，诸葛鼓左此在右。昔染蛮云瘴雨寒，今依佛火禅镫黝。词坛歌咏诗人豪，寺门镇压老僧守。千秋雅举传名山，真州延安同不朽。
戏简汤海秋
作者：孔宪彝
朝代：清

浮丘先生诗中仙，锦囊万首人争传。兴酣落笔一万字，长河倒泻惊奔泉。闭门忽复厌高咏，一百五日无新篇。立言奋起诸子陵，天人物理留真诠。挂名君家诗集里，三年怀袖心拳拳。小册乞题遍海内，青莲诗意谁为传。得君奇句写狂熊，声价十倍应无前。短札索诗手相报，许我破戒吟苍烟。是时新雨始澄霁，夕阳红上西山巅。拓窗高阁砚含润，诗情定与花争妍。愿君吟成为亲写，腕底倔彊盘蛟蜒。焚香扫地且相待，一披词翰驱尘缘。
王秋垞子梅携酒见过同酌黄叶堆中
作者：孔宪彝
朝代：清

黄叶忽摇落，秋风搴碧帷。青天月初上，照我举杯时。清景此相惜，高歌应不辞。明朝庭树下，还约酒盈卮。
赠包慎伯明府
作者：孔宪彝
朝代：清

材大难为用，垂垂七十年。此怀自饥渴，余论总流传。入品书真圣，多情句欲仙。白门游已倦，高卧对江天。
闱中与张亨父同号舍喜赠
作者：孔宪彝
朝代：清

尽日望不至，相逢此最奇。几人争问讯，怪尔竟来迟。海内诗名盛，贫中病骨支。城南天尺五，好醉晚春时。
雨中花·题秋海棠遗画
作者：孔宪英
朝代：清

腕底酸红冷翠，写出秋容如醉。恨煞西风情太恶，吹作冰天泪。忍把画图当晤对。看小样、红妆憔悴。耳根内似闻蛩语，哽咽更教人心碎。
丁廉使名名炜
作者：孔尚任
朝代：清

康熙二十七年夏，中外升平登禾稼。岂有失所一军民，楚中猝变真可讶。我巡海日烟雾深，纷纷耳传信不真。或言乱贼立首领，官兵气靡都降身。湖风湖水路渺茫，万姓夜走看北辰。或言三日把关隘，选将搜粮侵邻界。霍霍磨刀逼官降，忍辱齐向辕门拜。独有一官旧豸衣，强项能使渠魁怪。后来渔船稍稍说，芦中人声夜呜咽。点火照见好须眉，三日绝食唇焦裂。义不受官善哉逃，弃家无乃肠如铁。天兵忽下贼兵死，围城无恙旧妻子。假威骑马坐衙人，相逢羞见丁廉使。丁公丁公今日归，城郭人民无是非。天下诗格属公好，如此风节世又稀。天子召公公去急，丹枫白苇拂征衣。父老争看归来鹤，诗人面上有光辉。
凌名柯先生遗骸久暴吴园次知湖州始为卜葬口述其事因纪之
作者：孔尚任
朝代：清

铮铮凌廷尉，殉节何其壮。赤血已化碧，白骨无山葬。年年樵牧儿，来往敲柩唱。吴公高义人，闻之神凄怆。醵钱重治棺，斸石坚其圹。一旦马鬣增，松楸郁在望。忠魂欣有栖，孤寡来灌鬯。再拜贤大夫，喜极哭相向。大夫答何言，泪滴马鞍上。
北固山看大江
作者：孔尚任
朝代：清
体裁：诗

孤城铁瓮四山围，绝顶高秋坐落晖。眼见长江趋大海，青天却似向西飞。
孔三张舫联
作者：孔尚任
朝代：清
体裁：联

壶觞须就陶彭泽；风俗犹传晋永和。
忆昔
作者：孔尚任
朝代：清

忆昔春宵傍父兄，故园风景乍承平。城门吏放深更钥，楼下人听上界笙。珠履贪游从雪涴，花灯不息任天明。谁知此夜来为客，渔火江村照独行。
折桂令·问秦淮
作者：孔尚任
朝代：清

当年粉黛，何处笙箫？罢灯船端阳不闹，收酒旗重九无聊。
白鸟飘飘，绿水滔滔，嫩黄花有些蝶飞，新红叶无个人瞧。
折桂令·问秦淮
作者：孔尚任
朝代：清

问秦淮旧日窗寮，破纸迎风，坏槛当潮，目断魂消。当年粉黛，何处笙箫？罢灯船端阳不闹，收酒旗重九无聊。白鸟飘飘，绿水滔滔，嫩黄花有些蝶飞，新红叶无个人瞧。